Ibrahim: Hembusan Wahyu Membina Baitullah

Setelah peristiwa Nabi Adam a.s dan Hawa diturunkan ke atas muka bumi dan taubat mereka diterima oleh Allah swt, maka turunlah perintah dariNya untuk Nabi Adam a.s membina sebuah binaan yang kelak akan dimuliakan oleh seluruh manusia sehingga ke hari akhirat.

Kaabah mula dibina oleh Nabi Adam a.s di Mekah (ketika ini ianya belum dikenali sebagai Mekah). Disinilah, Nabi Adam a.s berserta ahli keluarganya memulakan ibadah tawaf pertama kali oleh manusia di atas muka bumi. Lokasi binaan Kaabah atau Baitullah sejajar dengan kedudukan BaitulMakmur atau Kaabah yang berada di langit.

Perbezaan diantara BaitulMakmur adalah ia ditawaf oleh malaikat dan Baitullah pula ditawaf oleh manusia. Binaan Kaabah yang dibina oleh Nabi Adam a.s dipercayai menggunakan kayu-kayu yang disusun dan tidak mempunyai bumbung. Setelah beberapa lama kemudian, maka wafatlah Nabi Adam a.s dan kedudukan mulia baginda diganti oleh Allah swt dengan Nabi Syith a.s, iaitu merupakan salah seorang anak baginda yang dilahirkan oleh Hawa setelah kematian Habil yang dibunuh oleh Qabil. Nabi Syith a.s meneruskan ibadah tawaf ini beberapa lamanya sebelum baginda pula wafat dan meninggalkan binaan Kaabah kepada umat manusia pada waktu tersebut.

Kaabah pada awal zaman manusia, hancur ketika mana peristiwa bersejarah pada waktu kenabian Nuh a.s yang dimana telah terjadi sebuah banjir besar (The Great Flood) yang menenggelamkan seluruh permukaan bumi. Kaabah turut hancur dan ditenggelami oleh banjir besar tersebut sehingga binaanya hilang tanpa tanda.

Maka, berlalulah zaman-zaman kenabian dan utusan Allah swt sehinggalah tiba pada zaman kenabian Ibrahim a.s. Allah swt telah menurunkan perintah ke atas baginda untuk membina semula Kaabah di tempat mulia yang telah dipilih olehNya dari awal penciptaan bumi dan langit, iaitu Mekah. Sudah maklum, kisah sebelum ini, bagaimana Nabi Ibrahim a.s mendapat perintah dari Allah swt untuk meninggalkan isteri keduanya, Siti Hajar dan bayinya yang masih kecil, Ismail a.s di tanah Mekah yang pada waktu itu hanyalah padang pasir yang tandus tanpa sebarang kehidupan. Tetapi atas izinNya, maka mukjizat berlaku ketikmana Nabi Ismail a.s menghentak kakinya ke atas tanah sehingga terpancarlah mata air yang sehingga sekarang ianya dikenali sebagai air Zam-zam.

Mekah yang sebelum ini hanyalah sebuah kawasan yang mematikan akhirnya berubah menjadi salah satu penempatan manusia berkat aliran air Zam-zam yang tidak pernah kering mahupun surut. Tanah yang sebelum ini gersang tanpa kehidupan berubah perlahan-lahan menjadi kawasan yang subur dan manusia yang berdatangan ke Mekah mengambil kesempatan untuk bercucuk tanam dan menternak haiwan.

Berdasarkan dari dua kisah di atas, para ulama sejarah Islam mahupun ulama tafsir Quran bersepakat tiada dalil secara jelas yang menyatakan Kaabah dibina oleh Nabi Adam a.s dan dibaikpulih oleh Nabi Syith a.s. Kemungkinan kisah ini lebih terarah ke konsep Israiliyat yang ditokok tambah tanpa bukti yang kukuh. Melainkan, kisah sebenarnya Kaabah dibina oleh Nabi Ibrahim a.s dirakamkan oleh Allah swt di dalam surah al-Hijr ayat 26 sehingga 27.

Firman Allah swt di dalam surah al-Hijr ayat 26 sehingga 27:

“Dan ketika Kami tentukan bagi Nabi Ibrahim tempat Kaabah (untuk membina, lalu Kami berfirman kepadanya): Janganlah engkau sekutukan sesuatu pun dengan-Ku dan bersihkanlah rumah-Ku (Kaabah ini) bagi orang yang tawaf dan orang yang berdiri dan yang rukuk serta yang sujud.”

“Dan serukanlah umat manusia untuk mengerjakan ibadah haji, nescaya mereka akan datang dengan berjalan kaki dan menunggang berjenis-jenis unta yang kurus yang datangnya dari pelbagai-bagai jalan yang jauh.”

Daripada firman Allah swt di atas, dipastikan secara jelas oleh ulama tafsir Quran bahawasanya binaan Kaabah pertama kali dibangunkan oleh Nabi Ibrahim a.s dan dibantu oleh anaknya, Nabi Ismail a.s.

1. ZAMAN RASULULLAH DAN PARA SAHABAT.

Pada tahun-tahun sebelum Rasulullah saw dilantik menjadi utusan Allah swt, telah terjadinya sebuah bencana alam iaitu kota Mekah dilanda banjir kilat sehingga menyebabkan struktur Kaabah retak dan tidak stabil. Para pemimpin Quraish yang datang dari empat kabilah utama yang besar dan berkuasa di kota Mekah ketika itu mengambil langkah inisiatif untuk memperbaiki Kaabah sebelum binaan ini hancur rebah ke bumi. Maka keluarlah keempat-empat orang pemimpin ini mengeluarkan harta mereka yang didapatkan daripada hasil yang bersih untuk membiayai pembinaan semula Kaabah.

Tiada sebarang hasil kutipan haram yang digunakan dalam pembiayaan Kaabah walaupun hasil kutipan pelacuran, jualan arak dan jualan berhala lebih banyak daripada hasil yang halal. Seorang arkitek dari tanah Rom, iaitu Baqum, telah dibayar oleh para pemimpin tersebut untuk melakar pelan pembangunan semula Kaabah. Tapak Kaabah yang pada asalnya mengikut tapak binaan Nabi Ibrahim a.s diperkecilkan 3 meter kerana pemimpin Quraish pada waktu tersebut kekurangan biaya memperbesarkan kawasan Kaabah.

Maka diletakkan penanda aras yang melengkung untuk menandakan keluasan sebenar tapak Kaabah binaan Nabi Ibrahim a.s sebelum ia dibina dan diubahsuai kembali oleh bangsa Arab Quraish. Kawasan aras penanda melengkung ini dikenali sebagai nama ‘Hijr Ismail’. Apabila kawasan tapak Kaabah dikurangkan 3 meter, maka keluasan Hijr Ismail yang pada asalnya 5.5 meter bertambah ke 8.5 meter.

Riwayat dari Aisyah r.a bahawa Rasulullah SAW pernah bersabda: “Tahukah engkau bahawa ketika kaummu (Quraish) membangunkan Kakbah, mereka telah mengurangi dasar-dasar (binaan) yang diibangunkan oleh Nabi Ibrahim.”

( Hadis Riwayat Muslim ).

Berdasarkan hadis shahih Rasulullah saw ini, dasar-dasar binaan yang dikurangkan tersebut adalah tapak Kaabah sebanyak 3 meter persegi. Bentuk binaannya yang sebelum ini berbentuk empat segi panjang diubah ke bentuk kubus dan dikecilkan keluasan tapaknya.

2. ZAMAN BANI UMAYYAH.

Daripada Saidatina Aisyah: “Rasulullah saw berkata kepada Aisyah: “Tidakkah engkau tahu bahawa kaummu Quraish telah membina Kaabah kurang (atau tidak sempurna) dari binaannya yang asal yang dibina oleh Nabi Ibrahim”. Lalu Aisyah berkata: “Mengapa engkau tidak mendirikannya semula sesuai dengan asas binaan yang dibina oleh Nabi Ibrahim?”. Lalu Rasulullah saw menjawab: “Kalaulah bukan kerana kaummu masih dekat dengan kekufuran, maka aku telah binanya semula (seperti yang dibina oleh Nabi Ibrahim).”

( Hadis Riwayat Muslim ).

Setelah berlalu zaman pemerintahan Rasulullah saw, Khulafa ar-Rasyidin, maka umat Islam memasuki era pemerintahan yang baharu di bawah kepimpinan Bani Umayyah yang berpusat di kota Damaskus, Syria. Ketika ini, di istana Umayyah, Khalifah Abdul Malik bin Marwan memegang tampuk pemerintahan dan Abdullah bin Zubair, yang dibai’ah penduduk kota Mekah sebagai khalifah umat Islam wilayah Hijaz dan sekitarnya mengundang kemarahan Khalifah Abdul Malik sehinggakan beliau menghantar pasukan tentera yang besar pimpinan panglima bengis al-Hajjaj untuk memerangi Abdullah bin Zubair.

Sebelum munculnya baiah melantik Abdullah bin Zubair sebagai khalifah Hijaz, beliau telah melakukan pembaikkan ke atas Kaabah. Ini berdasarkan daripada hasrat Rasulullah saw sendiri yang ingin melihat Kaabah diubah suai mengikut keinginan baginda. Tetapi hasratnya tidak terlaksana apabila pasukan pimpinan al-Hajjaj telah tiba mengepung kota Mekah. Pengepungan ini berlaku beberapa lamanya dan diselisihi dengan beberapa buah pertempuran di antara pihak penyokong Abdullah dan pasukan Umayyah pimpinan al-Hajjaj. Gempuran dan serangan dari fasa pertama dengan kekuatan manjanik dari pasukan tentera Umayyah menyebabkan sebahagian peluru lontarannya terkena Kaabah dan menyebabkan struktur bangunan tersebut hancur. Tarikh ini dikenalpasti jatuh pada tanggal 64 Muharram mengikut para ulama.

Mengikut binaan yang diubahsuai oleh Abdullah adalah seperti berikut:

1. Abdullah meletakkan tiga buah tiang asas di dalam Kaabah menggantikan enam buang tiang binaan yang diletakkan pada zaman Arab Quraish. Tiang yang dipasang terbabit merupakan tiang kayu jenis Aoud iaitu kayu harum yang sering dibakar oleh bangsa Arab untuk mendapatkan aroma wangian tersebut. Tiang kayu tersebut berwarna merah kekuningan.

2. Meletakkan dua buah pintu di Kaabah yang dimana satu pintu menghadap ke utara dan satu pintu lagi menghadap ke barat.

3. Meletakkan jendela atau lubang cahaya di atas bumbung Kaabah supaya isi Kaabah diterangi dengan cahaya dari luar pada siang hari.

4. Memindahkan pintu Kaabah sehingga ke permukaan tanah yang mana sebelum ini pintu Kaabah diletakkan tinggi sedikit dari permukaan tanah.

5. Memasang tangga kayu di dalam Kaabah.

Ketika Kaabah dalam proses pengubahsuaian, Abdullah turut memerintahkan membina empat buang tiang besar di empat penjuru Kaabah dan diikat dengan kain rentang yang besar memayungi Kaabah supaya umat Islam tetap dapat melakukan ibadah tawaf tanpa gangguan walaupun Kaabah dalam proses pembaikkan.

Setelah pengubahsuaian ke atas Kaabah siap maka suatu bencana buruk akan menimpa ke atas diri Abdullah bin Zubair.

Pasukan pimpinan al-Hajjaj yang berjumlah ratusan ribu orang menggempur kota Mekah dan membunuh sesiapa sahaja yang bernaung di bawah nama Abdullah bin Zubair al-Awwam. Pasukan tentera pelindung Abdullah dikalahkan dengan mudah sehinggakan para penyokongnya menariknya masuk bersembunyi di dalam Kaabah atas faktor keselamatan. Al-Hajjaj yang telah menawan Gunung Qubais telah mengeluarkan perintah untuk memasang senjata manjanik di sekitar gunung tersebut yang bertujuan untuk menggempur habis-habisan ke atas pasukan Abdullah.

Setelah dipasang, maka dilontarkan berpuluh-puluh peluru berapi ke atas kota Mekah. Kaabah juga tidak terlepas daripada serangan brutal pasukan al-Hajjaj. Tembakan yang bertalu-talu tanpa ihsan menyebabkan sebahagian besar bangunan Kaabah runtuh dan ini menyebabkan Abdullah mengambil langkah menyerahkan diri supaya Kaabah tidak hancur secara menyeluruh. Abdullah bin Zubair ditangkap dan dihadapkan ke hadapan al-Hajjaj. Anak sahabat agung baginda Rasulullah saw ini dipancung kepalanya dikhalayak ramai dan kepalanya diarak mengelilingi kota Mekah. Ramai para sahabat dan tabiin yang melihat peristiwa terbabit mengecam kekejaman yang al-Hajjaj lakukan ke atas Abdullah, Baitullah dan penduduk kota Mekah. Kerakusan al-Hajjaj ketika membunuh Abdullah di dalam peristiwa ini dikisahkan oleh Ibnu Katsir di dalam kitabnya, al-Bidayah wan Nihayah.

al-Hajjaj yang tidak suka dengan binaan Kaabah yang direnovasikan oleh Abdullah terus mengambil langkah yang seterusnya iaitu dengan membongkar kembali Kaabah dan mengubahsuai kembali sepertimana yang dibina oleh Arab Quraish pada waktu dahulu. Cumanya, al-Hajjaj hanya mengecilkan sedikit saiz Kaabah dan menutup pintu yang menghadap ke barat. Saiz binaan al-Hajjaj masih kekal sehingga ke hari ini.

Tindakan al-Hajjaj direstui oleh Khalifah Abdul Malik. Sehinggalah khalifah tersebut datang ke kota Mekah untuk melakukan ibadah umrah, beliau mendengar suatu hadis daripada Rasulullah saw berkenaan binaan Kaabah yang diinginkan baginda sendiri. Rupanya binaan Kaabah sepertimana yang dihasratkan oleh Rasulullah saw telah diubahsuai oleh Abdullah bin Zubair tanpa sedikit pun cacat celanya. Khalifah Abdul Malik terduduk malu dan menyesali perbuatannya yang mengizinkan al-Hajjaj supaya meruntuhkan kembali pelan Kaabah yang telah dibina oleh Abdullah.

3. ZAMAN BANI ABBASIYAH.

Pada zaman pemerintahan Khalifah Harun ar-Rashid, baginda telah menyatakan hasratnya untuk membangun ulang kembali Kaabah. Tetapi hasrat baginda telah dihalang oleh Imam Malik r.a dengan jawapan:

“Jangan menjadikan Kaabah sebagai permainan pemerintah.”

Lalu Khalifah Harun membatalkan hasratnya dan membiarkan binaan yang sudah melangkau 966 tahun ini kekal tanpa pengubahsuaian. Hanya diperbaiki jika ada kerosakan.

4. ZAMAN TURKI UTHMANIYYAH.

Pada tanggal 19 Syaaban tahun 1039 Hijrah, telah berlaku kejadian banjir kilat yang besar sehinggakan binaan Kaabah ditenggelami air sedalam 10 kaki dan menyebabkan struktur Kaabah rapuh dan retak lalu kedua buah dinding Kaabah runtuh menyembah bumi pada tanggal 20 Syaaban. Banjir surut pada tanggal 21 Syaaban dan pada hari tersebut penduduk kota Mekah telah turun beramai-ramai gotong royong membersihkan kawasan di sekitar Kaabah.

Pada tanggal 26 Ramadhan 1039 H, projek pembangunan kembali Kaabah dimulai dan dibina kembali dua buah dinding yang hancur tersebut.

Pada tanggal 2 Zulhijjah 1040 H pula, Khalifah Murad Khan, membiayai pembangunan kembali Kaabah sepertimana bentuk yang dibangunkan oleh Khalifah Abdul Malik bin Marwan.

Dalam sebuah catatan seorang ahli sejarah Islam yang bertarikh 28 Rejab 1377 Hijrah, jumlah batu yang disusun untuk membangunkan Kaabah adalah sebanyak 1,614 yang terdiri daripada pelbagai saiz dan bentuk.

5. TAHUN 1996 SEHINGGA SEKARANG.

Struktur Kaabah dikekalkan 400 tahun lamanya setelah pengubahsuaian terakhir yang dilakukan oleh Khalifah Murad Khan.

Tibalah waktunya di bawah pemerintahan kerajaan Arab Saudi, pengubahsuaian ke atas Kaabah hanya berlaku pada bahagian bumbungnya iaitu digantikan dengan bahan yang lebih tahan seperti batu marmar dan lain-lain lagi. Kini kawasan Kaabah yang dikenali sebagai Masjidilharam melalui beberapa fasa perbaikkan dari semasa ke semasa dengan penambahan pelbagai infrastruktur canggih yang memudahkan para tetamu Allah swt melakukan ibadah tawaf dan solat fardhu setiap hari.

Demikianlah maklumat ringkas yang disadurkan di dalam penulisan artikel kali ini. Semoga ianya bermanfaat dan saya memohon maaf jikalau ada sebarang kesilapan mahupun keralatan. Wallahu’alam.

– TAMAT –

Sumber rujukan:

1. The Kaba in Makkah: Its Size and History oleh Samana Siddiqui.

2. Kaabah Mempunyai Dua Pintu oleh Dr. Ahmad Sanusi Azmi.

3. Hijir Ismail, Pintu Angin Surga Pernah Berhembus ke Dunia oleh Go Muslim Jakarta.

4. al-Bidayah wa Nihayah oleh Ibnu Katsir r.a.


Budak-Budak Zaman Sekarang Tak Boleh Rasa Susah Langsung!

Sejak beberapa tahun lepas, orang muda terutamanya generasi Z sering dianggap lemah kerana gagal berhadapan masalah yang sangat remeh. Antaranya adalah seperti denda potong rambut yang dikenakan terhadap pelajar baru-baru ini. Bagi golongan boomers, setakat potong rambut itu perkara kecil sahaja kerana mereka pernah dikenakan denda lebih teruk.

Namun untuk generasi Z, denda potong rambut dikatakan mampu menjejaskan kesihatan mental sehingga berlakunya depression. Katanya, mereka malu berhadapan dengan rakan dan crush dengan rambut yang sudah sopak. Nak repair balik rambut, generasi Z terpaksa botakkan kepala macam orang baru keluar penjara.

Selain itu, generasi Z juga sering berkata bahawa peperiksaan awam seperti UPSR, PT3 dan SPM juga mampu buat mereka depression. Ini kerana persaingan yang tinggi untuk membuktikan siapa lebih jaguh akan memenatkan mental mereka. Ditambah lagi, keluarga dan sekolah akan push mereka macam hamba abdi untuk dapatkan keputusan cemerlang demi nak claim kredit sahaja. Bahkan mental health mereka semakin terganggu kerana perlu menghafal untuk dapatkan gred A dalam peperiksaan. Akhirnya tiada lagi keseronokan ketika belajar kerana semuanya adalah berkisar tentang perlumbaan siapa yang paling pandai.

Kerajaan nampak trend sebegini lantas mansuhkan terus peperiksaan awam seperti UPSR, PMR dan PT3. Tindakan ini dianggap sebagai bala kepada ibu bapa dan sekolah kerana mereka tidak boleh lagi berbangga dengan pencapaian generasi Z. Dengan asyik beri alasan mental health di atas ketidakmampuan atasi masalah, adakah generasi masa depan Malaysia sangat lemah?

Sebenarnya, apa yang dihadapi oleh generasi Z hari ini lebih mencabar berbanding golongan boomers. Sebagai contoh, generasi Z selalu dimomokkan untuk dapat kerja best dan gaji tinggi, mereka perlu belajar setinggi yang boleh. Hakikatnya keluar sahaja universiti, mereka perlu bersaing untuk dapatkan pekerja dan terpaksa tanggung pinjaman PTPTN. Memang tertekanlah nak mulakan hidup.

Seterusnya, kehadiran media sosial juga bikin mental health generasi Z juga sangat terjejas. Ini kerana ramai generasi Z berlumba-lumba untuk lakukan sesuatu yang unik agar dikenali. Malah ada yang sanggup bodohkan diri sendiri sehingga dikecam selumat-lumatnya. Lepas itu mulalah mereka bagi alasan “sosial media make my mental health tired”.

Selain itu, generasi Z perlu berhadapan dengan pelbagai krisis apabila mereka memasuki alam dewasa. Dengan keadaan dunia yang tidak menentu, mereka tiada pilihan melainkan hadap sahaja cabaran itu. Seperti hari ini, satu dunia menghadapi kenaikan harga barang dengan sangat mendadak. Generasi Z yang baru nak bertatih terpaksa berjimat untuk memastikan mereka dapat hidup untuk hari-hari mendatang.

Senang cerita, keadaan sekeliling memang tidak pernah membantu generasi Z untuk hidup lebih tenteram sehingga terjadinya depression. Tapikan macam mengada-ngada pula asyik nak depress sahaja. Sebenarnya menurut Journal of Abnormal Psychology, antara tahun 2013 hingga 2017, sebanyak 47% remaja 12-13 tahun, 60% remaja 14-17 tahun dan 46% remaja 16-21 tahun mengalami depression. Jadi memang betul cabaran yang dianggap remeh oleh golongan boomers mampu membuatkan generasi Z tertekan.

Walau bagaimanapun, golongan boomers berpendapat generasi Z sangat lemah kerana tak mampu hadapi cabaran. Malah boomers dengan sinis menyatakan, “zaman aku lagi susah, boleh je hidup” dan cikgu dulu siap rotan aku sampai berbirat, kau baru kena marah sikit dan down? memang lemah”.

Bagi Peter O’Connor situasi ini tidak pelik sejak dahulu lagi, orang tua memang suka memandang rendah golongan muda. Perkara ini boleh dilihat melalui simpanan wang. Generasi Z dikatakan tidak mampu simpan duit kerana mereka suka habiskannya untuk berfoya-foya. Padahal generasi Z terpaksa berhadapan dengan pelbagai hutang seperti pendidikan, kereta dan kenaikan mendadak harga barang.

Dalam sektor pekerjaan pula, generasi Z lebih gemar bekerja dalam keadaan fleksibel. Bermakna mereka tidak suka berada dalam satu tempat yang sama dalam tempoh masa tertentu. Boomers pula melihat keinginan generasi Z ini lebih kepada mahu curi tulang sahaja. Jadi boomers tetap mewajibkan generasi Z bekerja ikut waktu pejabat. Akibat, generasi terpaksa berhadapan dengan kesesakan jalan rakyat setiap hari.

Siapa yang salah dalam hal ini, generasi Z ataupun golongan boomers?

Win-win situation perlu dibentuk oleh generasi Z dan golongan boomers untuk memastikan generasi masa depan Malaysia tidak lemah. Kedua-dua golongan perlu duduk berbincang untuk mengatasi masalah ini. Misalnya, cukup sekadar boomers memahami masalah generasi Z. Jangan terlalu selesa dengan rock kapak sampai cover Raffa Affar dianggap sampah. Generasi Z pula jangan timbulkan masalah sendiri hingga menyusahkan hidup.

Jika gap antara boomer dan generasi Z dapat dirapatkan pasti selepas ini tidak timbul lagi isu, anak muda manja dan boomers kolot. Maka generasi muda yang lebih hebat dapat dibentuk oleh Malaysia mengikut acuan yang bersesuaian dengan zaman.

RUJUKAN

Bishop, K. (2022, Februari 23). Are younger generations truly weaker than older ones? BBC. Dipetik daripada https://www.bbc.com/worklife/article/20220218-are-younger-generations-truly-weaker-than-older-ones

Medical News Today. (2022, Mac 24). Is gen Z more depressed? Dipetik daripada https://www.medicalnewstoday.com/articles/why-is-gen-z-depressed

Mstar. (2022, Jun 7). Potong rambut murid sampai tobek, ibu minta guru disiplin kembalikan semangat dan maruah anaknya sebagai pengawas dihormati. Dipetik daripada https://www.mstar.com.my/lokal/viral/2022/06/07/potong-rambut-murid-sampai-tobek-ibu-minta-guru-disiplin-kembalikan-semangat-dan-maruah-anaknya-sebagai-pengawas-dihormati

Utusan Malaysia. (2022, Jun 28). Kita mesti berani mansuh SPM, STPM. Dipetik daripada https://www.utusan.com.my/rencana/forum/2022/06/kita-mesti-berani-mansuh-spm-stpm/


Fan-Shih Man: Pengasas Empayar Pertama Rumpun Melayu

Funan selalu didebatkan akan status etnik yang membinanya. Sejarawan sejak zaman-berzaman masih belum lagi mendapatkan kata putus tentang siapakah pembina kerajaan agung di Asia Tenggara ini. Namun, kalau ditanyakan kepada kami di The Patriots, kami senada dengan sejarawan seperti D.G.E Hall bahawa Funan ialah sebuah kerajaan bangsa Melayu. Kami juga senada dengan kebanyakan cendekiawan tempatan seperti Ahmad Jelani Halimi dan Shaharir Mohd Zain bahawa Funan ialah sebuah kerajaan rumpun Melayu.

Seperti mana yang diketahui, rakan-rakan admin seperti Tuan Merbok II, Nizam GTZ, Srikandi dan RAD telah membahaskan tentang empayar Funan ini jauh lebih terperinci dan baik daripada saya. Bahkan mereka telah datang dengan hipotesis-hipotesis dan teori mereka tersendiri yang mengupas asal-usul sebuah Empayar Melayu Srivijaya dengan Funan dan Pan-Pan.

Saya di sini hanya mahu mengulas secebis sejarah Funan yang agung itu. Sejarah tentang seorang raja agung yang kisahnya harus dikagumi oleh kita anak-anak Melayu. Mungkin kisahnya adalah antara artikel mengenai tokoh paling pendek yang pernah saya tuliskan, tetapi kehebatannya harus diambil sebagai pendoman kita anak bangsa. Secara rasminya, tiada empayar yang dicatatkan dalam sejarah yang dibina oleh orang Melayu sebelum zaman baginda.

Baik… siapakah tokoh yang mahu diperkatakan itu. Fan Shih-Man? Sekejap.. kenapa namanya berbunyi cina? Bagaimana The Patriots boleh sesenang itu mendakwa bahawa Fan Shih-Man ialah seorang Melayu? Sekejap.. jangan terlalu cepat melatah. Perlu saya ingatkan bahawa Fan-Shih Man itu ialah nama yang dipanggil oleh orang cina kepada baginda.

Raja-raja Melayu Melaka sendiri mempunyai nama Cina dalam rekod sejarah Dinasti Ming, kenapa China tidak berbuat perkara yang sama kepada Fan Shih-Man? Oh ya nak beritahu bahawa nama Sanskrit Fan Shih-Man menurut George Coedes ialah Sri Rama. Nama tempatan Fan Shih-Man tidaklah diketahui. Jadi seperti mana para sejarawan menggunakan nama Fan Shih-Man merujuk kepada tokoh ini, begitu juga saya.

Tetapi yang paling diketahui tentang Fan Shih-Man ini ialah baginda kemungkinan besar, tidak keterlaluan saya katakan, boleh dinobatkan sebagai raja teragung Empayar Funan sebab wilayah Funan terluas ialah dibawah pemerintahannya. Boleh dikatakan juga bahawa empayar pertama di Asia Tenggara dan empayar pertama dalam sejarah bangsa Melayu adalah dibina oleh beliau Fan Shih-Man. Era pemerintahan beliau ialah 205-225 Masihi dan bayangkan seawal abad ke-3 Masihi pun orang Melayu sudah membina empayar yang besar!

Jadi, mari bersama saya mengembara menyelami kehebatan raja agung orang Melayu ini?

Baginda bukanlah dari keturunan raja yang memindahkan kota pemerintahan Funan jauh ke pendalaman Funan, berhampiran dengan pertembungan Sungai Mekong dan anak tasik Ton Le Sap. Baginda bukanlah dari keturunan Raja Hun Pan-huang yang membina kota agung Funan bernama Wijayapura yang dicatatkan dalam catatan China sebagai sebuah kota besar yang dibarisi dek benteng dan tembok yang diperbuat daripada batu-bata. Fan Shih-Man ialah seorang jeneral perang yang berkhidmat untuk Funan.

Tetapi kita tinggalkan dulu bab raja-raja awal Funan itu, kita kembali bicara tentang Fan-Shih Man yang dikatakan bagaimana beliau boleh ditabalkan menjadi sebagai raja adalah kerana disokong oleh masyarakat Funan ketika itu. Dalam erti kata lain. Kita boleh cakapkan bahawa mungkin juga ini adalah bentuk awal demokrasi dalam tamadun Melayu.

Pendapat lain pula, seperti mana yang disebutkan oleh D.G.E Hall bahawa ketika putera kepada raja Hun P’an-Huang mangkat, putera raja itu telah menyerahkan takhta Funan kepada Fan Shih-Man. Mungkin juga kerana Fan Shih-Man mempunyai dan mengusai kekuatan ketenteraan yang besar dan ini dapat mengelakkan perpecahan apabila kuasa tentera yang kuat itu dapat digunakan untuk menundukkan bangsawan Melayu Funan yang lain dan kesatuan Funan berjaya dikekalkan.

Untuk rekod, perlu juga saya ingatkan bahawa sebelum era perluasan kuasa Funan, Funan asalnya terdiri daripada tujuh buah wilayah dan setiap wilayah ditadbir oleh anak keturunan pengasas kerajaan Funan, seorang wanita bernama Kaudinya sebelum ianya disatukan oleh raja yang saya sebutkan membina Kota Wijayapura. Lalu dari anak-anaknya raja Hun P’an-Huang ini, mereka dihantar oleh Hun P’an-Huang untuk mentadibir setiap wilayah yang berjaya ditakluknya dan setiap anak raja ini digelar sebagai raja kecil.

Tetapi 7 wilayah yang bersatu ini menyaksikan perluasan kuasanya oleh Raja Fan Shih-Man. Seperti mana yang diperkatakan oleh D.G.E Hall bahawa Fan Shih-Man menggunakan kehebatan pelaut Melayu yang berpengalaman yang tinggal di persisiran pantai empayar Funan membantu ekpedisi ketenteraannya menakluk beberapa wilayah di Asia Tenggara. Pelaut-pelaut Melayu yang hebat ini dikatakan telah membekalkan Fan-Shih Man angkjatan laut yang sangat hebat di Asia Tenggara pada waktu itu.

Lagipun Funan dalam sejarah memang terkenal sebagai kuasa maritim yang hebat dan keagungan kapal-kapal mereka dicatatkan oleh sejarawan penuh rasa kekaguman. Ini dapat dilihat melalui catatan daripada R. Braddell yang mengatakan bahawa perahu-perahu orang Funan ini sangat panjang dan mampu membawa sehingga 100 orang dalam suatu masa. Orang Funan pula mampu membina kapal yang dikatakan mampu membawa sehingga 600-700 orang dalam suatu masa dan muatan kargo yang mampu mencapai berat sehingga 1000 tan!

Jadi, saya fikir catatan China ini tidaklah menipu kita seperti berikut. Fan Shih-Man yang memanggil dirinya sebagai Raja Agung atau The Great dilaporkan sedemikian:

“Baginda merupakan seorang yang berani dan berkebolehan dan dengan menggunakan kekuatan telah menundukkan kerajaan-kerajaan yang berdekatan. Semua pemerintah menjadi taklukannya. Baginda kemudian mengambil gelaran Yang Dipertuan Agung Funan. Baginda mengarahkan pembinaan kapal-kapal yang besar dan ianya digunakan untuk merentasi lautan yang luas lalu menyerang lebih 10 buah kerajaan. Baginda telah menakluk dan membina empayarnya yang lebarnya sehingga lima-enam ribu Li. Apabila baginda ingin menakluk sempadan emas, baginda kemudiannya jatuh sakit.” (B.R Chatterji;1964:12)

D.G.E Hall mengulas tentang kempen penaklukan oleh Fan-Shih Man ini dengan mengatakan apa yang cuba dilakukan oleh Fan-Shih Man adalah percubaan menguasasi pusat-pusat perdagangan di Asia Tenggara dari Segenting Kra sehingga ke Burma hari ini. Jadi, dengan kempen penaklukannya, Funan secara tak langsung telah memastikan cengkaman ke atas aliran perdagangan dan mendapat manfaat perdagangan antara barat dan timur yang pasti akan melalui wilayah taklukannya

Kiraan moden hari ini mengatakan luas empayar Melayu pertama yang dibina oleh Fan-Shih Man ini adalah seluas 3200 Kilometer. Malangnya baginda telah jatuh sakit dan mati ketika mahu menakluk Burma atau mungkin juga menurut sejarawan yang dirujuk sebagai sempadan emas itu ialah Sememanjung Tanah Melayu. Wilayah lain yang ditakluk oleh Funan adalah seperti Langkasuka, Sri Dharmaraja, Chaiya dan juga Takuapa.

Dalam catatan lain dalam Sejarah Leang yang dicatatkan oleh B.R Chatteriji ada mengatakan seperti berikut:

“Di sempadan Selatan Funan pada jarak 3000 li, terdapat sebuah kerajaan bernama Touen-Sien. Di situ ada 5 raja dan semuanya ialah taklukan Funan. Di bahagian barat Funan pula, ianya bersempadan dengan India. Para peniaga datang ke Funan dalam jumlah yang terlalu ramai sekali untuk menjalankan perdagangan. Pasar di Funan menjadi tempat pertemuan antara timur dan barat. Setiap hari di Funan, dicatatkan terdapat lebih lima ribu orang. Objek-objek aneh, barang dagangan tinggi nilainya, semuanya boleh dijumpai di Funan.”

Saya tinggalkan di atas, kenyataan tentang Funan. Anda yang membaca tentang kehebatan perdagangan Funan, pastinya kenyataan itu mengingatkan anda kepada sebuah empayar Melayu yang wujud ribuan tahun selepas berdirinya Funan. Kerajaan apa? Melaka. Ya, ada iras-iras dengan Melaka.

Selamat meneroka jati diri anak bangsa yang sudah hilang dalam artikel mengenai Funan ini.

Rujukan:

Ahmad Jelaini Halimi. Sejarah dan Tamadun Bangsa Melayu. Utusan Publication. (2008)

Gambar:

Gambar ialah gambaran yang saya kira paling dekat dan tepat untuk menggambarkan rupa bentuk askar Funan dalam sejarah berdasarkan catatan sejarah dan ukiran-ukiran di candi sekitar Asia Tenggara tentang gambaran askar Melayu zaman Pra-Islam.

Label gambar ini ialah Pre-Angkorian, merujuk kepada keadaan masyarakat Indo-China ketika sebelum zaman sebuah kerajaan Khmer bernama Angkor memerintah. Jadi saya jadikan gambar ini sebagai gambar hiasan untuk artikel tentang Fan Shih-Man.


Boba: Nikmat atau Musibat

Boba adalah suatu terma yang sangat dekat di hati anak muda tetapi amatlah antonim di sisi golongan emas. Boba disini bukanlah sebuah nama permainan video ataupun drama bersiri tetapi ia merupakan sebuah minuman “bubble tea”.

Secara  konsepnya, minuman ini merupakan seakan akan teh susu tetapi dalam versi yang lebih moden. Mutakhir ini, boba seakan akan menjadi fenomena di tanah air kita hingga kebanyakan syarikat yang terlibat dengan industri ini melebarkan sayap ke seluruh pelusuk negara dari Kangar ke Kota Kinabalu.

Ia boleh diibaratkan seperti cendawan tumbuh selepas hujan bagi memenuhi kehendak dan nafsu masyarakat setempat. Fenomena ini mula menjadi tular apabila individu-individu terkenal di negara ini ‘meracuni’ pemikiran anak muda untuk mencuba minuman ini. Mereka telah mencanang ideologi ini pada berbagai lapisan umur seawal setahun jagung di setiap ceruk medium yang dapat mereka akses bagi menyampaikan keenakkan minuman ini.

Sebelum mendalami isu utama, mari kita telusuri dan fahami asal usul boba ini. Pada sekitar tahun 1980an, Liu Han-Chieh telah mendapat ilham untuk memulakan minuman teh selepas memerhatikan rakyat Jepun yang gemar meminum kopi sejuk.

Untuk dijadikan cerita, individu ini secara tidak sengaja telah meletakkan ubi kayu kedalam minuman teh. Tetapi anehnya, campuran itu tidak dikritik tetapi dipuji dan seterusnya memacu kepada keuntungan kepada Liu kerana menjadi minuman paling laris dalam produknya.

Menurut statistik yang dikeluarkan, ‘bubble tea’ menghuni tangga kedua bagi makanan yang sering dipesan dalam talian pada tahun 2018. Boba pada harini berjaya mencuri tempat di hati anak muda kerana gabungan teh susu, ‘pearl’ dan ais yang dikenakan sangat menarik. Teh susu memainkan peranan sebagai kandungan utama dengan mengetengahkan kemanisan yang menjadi penaik selera.

Dengan kehadiran ‘pearl’, ia seakan menambahkan nikmat dalam minuman itu kerana dapat mengunyah sambil menghilangkan dahaga. Ais juga penting untuk menyejukkan minuman agar ia dapat diminum dengan lancar. Tidak ketinggalan, penyedut minuman bersaiz besar bagi melancarkan proses meminum boleh menaikkan nafsu mereka untuk mencuba minuman ini.

Atas desakan pelbagai pihak yang mempromosikan minuman ini secara tidak langsung di laman sesawang seperti media sosial membuatkan boba menjadi keutamaan berbanding minuman lain. Dalam keasyikkan kita ‘menyembah’ minuman ini, kita seakan terlupa akan sebuah frasa yang sering meniti di bibir masyarakat iaitu tiada perkara yang sempurna dalam dunia ini, pasti akan ada cacat celanya walaupun dalam kadar yang minimum. Dalam kemanisan teh susu itu, sedarkah kita ia mampu menjadi racun kepada kesihatan kita dalam jangka masa panjang.

Isu pertama yang dipersoalkan ialah status halal minuman yang tular ini. Menurut sumber yang dipercayai, pihak berkuasa JAKIM mengesahkan bahawa kebanyakkan premis yang menyajikan masyarakat masih belum mendapat pengiktirafan. Hanya beberapa syarikat yang telah lulus dan menepati piawaian yang ditetapkan.

Mungkin segelintir kita percaya akan pengumuman yang dibuat bahawa mereka menggunakan bahan semulajadi tetapi jika was was dengan keadaan kedai dan bahan yang digunakan, kita  perlu elakkan agar tidak menjadi masalah buat diri kita. Di nasihatkan agar sentiasa menjadikan pihak berkuasa yang berkaitan sebagai sumber rujukan dalam memastikan makanan tersebut mendapat pengiktirafan.

Selain itu, kadar gula yang digunakan dalam minuman ini sangatlah tinggi. Menurut kajian yang dikeluarkan, segelas boba (500ml) mengandungi 92g gula ataupun sekitar 18 sudu gula teh. Lebih mengejutkan, kadar gula ini adalah 3 kali ganda lebih tinggi berbanding kandungan gula dalam 320ml coca cola.

Apabila mengambil gula secara berlebihan boleh mengaktifkan pelbagai penyakit seperti diabetes. Penyakit ini merupakan musuh nombor 1 negara. Lebih menyedihkan, Malaysia dikatakan mempunyai bilangan pesakit diabetes yang tertinggi di Asia. Mencegah lebih baik daripada merawat. Beralih pula kepada bahagian seterusnya pada minuman ini iaitu ‘pearl’.

Kebanyakkan pengeluar mengunakan tapioka atau ubi kayu sebagai bahan utama bagi makanan ini. Secara spesifiknya, kanji tapioka digunakan dan bahan ini sukar dicerna oleh sistem penghadaman manusia. Akibatnya, ‘pearl’ ini tidak dicernakan dan memenuhi ruang di dalam usus manusia.

Semakin hari semakin bertambah kerana tidak diproses dan dikeluarkan dari tubuh. Baru baru ini, berlaku satu kes di China di mana seorang pelajar di masukkan ke dalam hospital kerana mengalami kesukaran untuk makan dan membuang air besar. Ambil pengajaran dan kurangkan pengambilan mutiara yang tidak berharga ini.

Tuntasnya, setiap perkara mempunyai keburukkannya yang tersendiri. Terpulang kepada tuan badan untuk menilai akan baik buruk sesuatu perkara. Tiada larangan khusus dalam pengambilan minuman ini. Tetapi ingatlah, sebelum penyakit menjadi barah kita perlu sedaya upaya mengelakkan diri daripada terjebak agar tidak menjadi lebih kronik. Dalam mengejar nikmat dunia, jangan kita gadaikan tubuh yang tiada nilai ganti ini.

Artikel disumbangkan oleh H. Faizi untuk The Patriots.


Sikap Empati Yang Dipandang Enteng Dalam Suatu Perhubungan

Dalam hiruk pikuk kita menjalani kehidupan yang terlalu sibuk mencari nafkah diri dan keluarga, kita sering beranggapan bahawa nafkah itu semestinya hanya berupa bentuk material seperti wang untuk membayar komitmen bil, sewaan dan hutang seisi keluarga.

Walhal ada satu aspek lain yang juga penting untuk kita tidak mengabaikannya sama sekali yang menjadi asasi kita semua selaku manusia iaitu nafkah spiritual seperti kasih sayang, perhatian, pendidikan, belas kasihan, empati, dihormati, dilindungi dan seumpamanya.

Pada kali ini penulis hendak mengajak pembaca semua berfikir semula mengenai kepentingan untuk kita berhenti sebentar dan merenung berkenaan dengan sifat empati yang semakin ramai orang abaikan dalam menjaga perhubungan. Tidak kisahlah sama ada hubungan sahabat handai, ahli keluarga mahupun pasangan lelaki dan wanita.

Mengapa Persoalan Seperti Empati Yang Penulis Berminat Hendak Bangkitkan?

Kalau persoalan seperti kasih sayang, perhatian dan lain-lainnya ramai orang mungkin boleh tangkap apa yang ada dalam fikiran tetapi empati masih ramai yang tidak mengerti. Sehingga ramai sekali tersilap dalam membezakan empati dan simpati. Menurut seorang ahli falsafah sosiologi bernama Roman Krznaric, empati itu bermaksud “empathy is something that anyone can cultivate in their daily life.” Atau erti maksudnya sikap meletakkan perasaan kita pada orang lain atau cuba meletakkan diri kita dalam kasut orang lain.

Saya ada sempat menonton sebuah video yang padat dan ringkas berkenaan empati yang disampaikan oleh Brene Brown (PhD) seorang professor psikologi di University of Houston Texas yang mana beliau ada kemukakan perbezaan antara simpati dan empati. Ramai orang tersalah faham mengenai empati sehingga apabila mereka mempraktikkan simpati disangkanya sebagai empati walhal dia cuma kasihankan orang itu dengan cara yang luar dari kerangka masalah, bukan jauh di dasar permasalahan.

Simpati berbeza dengan empati, simpati adalah satu sikap di mana kita cuma melihat seseorang yang berada dalam kesusahan dari luar sudut seperti sedih melihat dia menangis, sedih lihat dia lapar dan penilaian kita hanya berasaskan fizikal luaran seperti mimik muka. Bahkan kadangkala pengamal simpati ini suka selesaikan masalah seseorang itu tanpa mendengar dahulu atau mengadakan komunikasi yang serius (deep conversation).

Mereka mendengar tetapi setelah itu cepat memberi jawapan, segera menghukum dan gemar melakukan perbandingan masalah diri dia dengan si peluah tadi. Contohnya si peluah bercakap tentang masalah tunang dia yang gemar buat dirinya tergantung tak bertali tetapi si pengamal simpati tadi akan mencelah dengan berkata “Sekurang-kurangnya kamu dah bertunang, sabar sahajalah. Tengok aku ini masih belum bertunang pun tahu?”

Walhal si peluah itu tadi masalahnya tidak sama, situasinya berbeza, tunangnya orang lain dan dari segenap aspek semuanya berbeza. Namun bagi si pengamal empati pula dia akan mendengar tanpa melakukan sebarang komentar sehinggalah si peluah itu sendiri meminta suatu jawapan bimbingan.

Pengamal empati akan cuba letakkan dirinya dalam kasut si peluah yang mana wajahnya akan berkerut dan menghadap sama-sama perasaan itu. Dia cuba ambil masalah si peluah itu lalu dimasukkan ke dalam poketnya agar dia turut menjiwai perasaan si peluah. Contohnya bila peluah meluahkan masalah, si pengamal empati akan melakukan cara sentuhan seperti pelukan atau memberi tisu sebagai tanda sokongan moral secara mendalam.

Kalau kita ambil contoh dari kisah Rasulullah sendiri baginda pernah menjadi pengamal empati seperti kisah ini:

“Bahawa suami Barirah adalah seorang hamba bernama Mughith. Aku seakan masih terbayang dia mengikuti Barirah dari belakang serta menangis sehingga airmatanya mengalir atas janggutnya. Nabi s.a.w berkata kepada ‘Abbas: “Wahai ‘Abbas, tidakkah kau hairan melihat cintanya Mughith kepada Barirah dan bencinya Barirah kepada Mughith?”. Lalu Nabi s.a.w berkata (kepada Barirah): “Tidak mahukah jika engkau kembali kepadanya”. Barirah berkata: “Apakah engkau memerintahkanku?”. Nabi s.a.w bersabda: “Aku hanya mencadangkan”. Kata Barirah: “Aku tidak memerlukan dia”.

(Riwayat Bukhari)

Nabi saw tidak menghukum terus perbuatan si Barirah yang menolak cintanya si Mughith sekalipun baginda ada kapasiti sebagai seorang pemimpin umat islam yang amat disegani dan diiktiraf oleh Allah swt sebagai utusanNya namun baginda lebih banyak cuba memahami keadaan si Mughith. Kalau kita di tempat baginda, mungkin kita terus mencadangkan sesuatu yang diluar dari batas seperti menyuruh-nyuruh Barirah menerima cinta bekas suaminya itu semula.

Rasulullah bersabda:

حزَارَ النَّبِىُّ -صلى الله عليه وسلم قَبْرَ أُمِّهِ فَبَكَى وَأَبْكَى مَنْ حَوْلَهُ فَقَالَ « اسْتَأْذَنْتُ رَبِّى فِى أَنْ أَسْتَغْفِرَ لَهَا فَلَمْ يُؤْذَنْ لِى وَاسْتَأْذَنْتُهُ فِى أَنْ أَزُورَ قَبْرَهَا فَأُذِنَ لِى فَزُورُوا الْقُبُورَ فَإِنَّهَا تُذَكِّرُ الْمَوْتَ »

Rasulullah menziarahi makam ibunya, lalu beliau menangis, kemudian menangis pula lah orang-orang di sekitar beliau. Beliau lalu bersabda: “Aku meminta izin kepada Rabb-ku untuk memintakan ampunan bagi ibuku, namun aku tidak diizinkan melakukannya. Maka aku pun meminta izin untuk menziarahi kuburnya, aku pun diizinkan. Berziarah-kuburlah, kerana itu dapat mengingatkan engkau akan kematian”

(Riwayat Muslim)

Para sahabat yang berada di sekeliling baginda sedang melakukan empati iaitu turut berkongsi perasaan sedih bersama baginda saw. Itulah empati yang sebenar. Berkongsi rasa, memahami, mendengar dahulu dan mengekspresikan perasaan dengan cara yang sepatutnya. Cuma bagi seorang Islam kita dituntut agar menjaga adab ketika meluahkan rasa sedih seperti tidak meratap berlebihan yang boleh mendatangkan kesan buruk pada emosi dan keadaan sekeliling.

6 Kaedah Bagaimana Menjadi Pengamal Empati Yang Baik

Maksudnya disini kita gemar mengambil tahu perkara-perkara yang berkaitan tentang perasaan seseorang, watak peribadinya, batas-batasnya dan hal yang boleh memahami keadaan seseorang. Bukannya sibuk ambil tahu kisah silam dan aib dosa kerana ini dilarang oleh Islam.

Sesetengah orang dia memang suka faham pasal watak seseorang namun hanya untuk mengambil peluang melontarkan kata-kata yang berbentuk prejudis dan sinis. Ini bukan memahami untuk melegakan perasaan orang itu, sebaliknya hanya akan banyak menjadi asbab kecederaan emosi yang lebih parah.

Kita bukan hanya mendengar masalah orang dan mengangguk “Oh sedihnya kamu” tanpa ada reaksi yang wajar seperti cubaan memahami dengan cara melakukan komunikasi yang serius dan mendalam. Peluk, meraikan dan kunci mulut dari melakukan sebarang kritikan.

Pendengar setia yang baik amat sukar dilakukan oleh ramai orang kerana ramai yang gemar memasang telinga tetapi susah untuk diam. Maksudnya ramai mendengar bukan untuk benar-benar faham, sebaliknya berfikir untuk membalas luahan tersebut walhal si peluah tidak mahukan komen sebelum dirinya sendiri yang minta.

“Hak seorang Muslim atas Muslim yang lain enam; bila bertemu ucapkanlah salam; bila dia memanggilmu penuhilah; bila dia meminta nasihat maka hendaklah kamu beri nasihat; bila dia bersin dan mengucapkan alhamdulillah bacalah yarhamukallah (semoga Allah memberikan rahmat kepadamu); bila dia sakit jenguklah; dan bila dia meninggal dunia hantarkanlah (jenazahnya)”

(Riwayat Muslim)

Selain menjadi pendengar setia yang baik, kita dituntut juga untuk mengamalkan sikap terbuka dengan keinginan seseorang untuk bertindak bagi dirinya. Contohnya, si peluah meluahkan bahawa dirinya mahu buat sekian sekian (masih dalam kerangka yang baik) kita hanya dengar dan angguk lalu berikan sokongan padu. Bukannya mencelah dan mendatangkan idea lain kerana ini akan membantutkan lagi komunikasi.

Kita sebagai pengamal empati yang mendengar masalah seseorang sepatutnya dorong si peluah untuk membina keputusan sendiri tanpa kita yang sibuk-sibuk hendak menyuruh dia melakukan sesuatu mengikut pendapat peribadi kita sendiri. Ini kerana setiap orang mempunyai kaedah menyelesaikan masalah yang berbeza mengikut kepada situasi unik masing-masing hadapi dalam hidup.

Walaupun pendapat kita mungkin bagus dan menepati dari apa yang kita faham tak beerti sesuai dengan keadaannya. Biarkan sahaja dia membina keputusan sendiri asalkan masih logik dan selari dengan Islam.

Sekali lagi penulis suka untuk ingatkan bahawa kita semua jangan pernah memandang remeh persoalan menjadi pengamal empati yang bagus kerana ini akan menjadi pelega perasaan kepada si pasangan. Ramai orang bila hendak memasuki satu perhubungan seperti percintaan, pertunangan dan perkahwinan dia tidak sediakan mental yang kuat untuk menjadi pengamal empati (memahami orang lain).

Itu yang banyak sekali penulis dengar, orang yang berlatar belakangkan kerjaya yang bagus pun tidak faham mengenai komitmen menjadi pengamal empati. Bagi dia komitmen dalam perhubungan itu apabila cari duit, beri duit dan bayarkan segala-galanya. Ataupun cukup sekadar mengadakan hubungan seks (bagi yang berkahwin). Sedangkan si pasangan selalu berasa kosong dan tidak difahami secara mendalam, itu yang banyak berlaku kes-kes kecurangan pasangan ini tidak lain hanya hendak mendapatkan kepuasan perasaan rasa dipenuhi (fulfilling).

Artikel disumbangkan oleh Saif untuk The Patriots.


Tulang Belakang Berusia 1.5 Juta Tahun Ditemui Di Israel

Sepasukan pakar arkeologi percaya mereka telah menemui vertebra manusia terawal di Israel. Vertebra ini dikatakan berusia 1.5 juta tahun dan ia turut menyimpan rahsia berkenaan gelombang pergerakan manusia dari Afrika ke Eurasia pada masa silam. Tulang vertebra yang dikenali sebagai UB 10749 ini ditemui di tapak arkeologi Ubeidiyya, Lembah Jordan pada 1966.

Tulang vertebra ini dipercayai milik seorang kanak-kanak lelaki yang berusia antara enam hingga 12 tahun semasa kematiannya. Saiz vertebra membantu saintis menganggarkan ketinggiannya sekitar 1.8 hingga 2 meter – tinggi bagi kanak-kanak pada usia berkenaan. Jika kanak-kanak mampu mencapai ketinggian sedemikian, inikan pula orang dewasa yang pernah menghuni petempatan purba itu.

Penemuan tulang vertebra ini membantu saintis membandingkannya dengan artifak dan tulang yang dijumpai di tapak-tapak arkeologi lain termasuk di Eropah. Ini termasuk tapak arkeologi Dmanisi di Georgia dengan kedua-duanya menyimpan bukti gelombang pergerakan manusia ke Eropah dan Asia dari Afrika secara berperingkat.

Saintis menganggarkan penghijrahan terawal manusia ke Timur Tengah termasuk Israel bermula lebih 1.5 juta tahun lalu. Sementara gelombang migrasi manusia terawal ke Georgia dikatakan bermula 1.8 juta tahun lalu dengan perbezaan masa sebanyak 300,000 tahun. Kajian terbaru ini membabitkan pakar-pakar dari Universiti Bar-Ilan, Kolej Akademi Ono, Universiti Tulsa dan Pihak Berkuasa Antikuiti Israel.

Jadi, bagaimana saintis tahu tapak Ubeidiyya berusia 1.5 juta tahun? Ini berdasarkan penemuan rangka haiwan di Ubeidiyya dan aktiviti pentarikhan karbon membabitkan artifak dan tulang-tulang yang ditemui.

Penulis kajian Dr Alon Barash percaya penghijrahan manusia dari Afrika ke Eurasia bukan bersifat sekali sahaja (one-off) tetapi dalam bentuk gelombang. Ini berdasarkan bentuk fizikal manusia yang berbeza menghuni Dmanisi dan Ubeidiyya. Dapatan mereka mendapati bekas penghuni Ubeidiyya lebih tinggi daripada manusia yang pernah menghuni Dmanisi (ketinggian sekitar 1.5 meter).

Berdasarkan penyelidikan DNA dan bukti fosil, evolusi manusia bermula di Afrika sekitar enam juta tahun lalu. Dan kira-kira dua juta tahun lalu, manusia purba – yang menghampiri tetapi belum mencapai status manusia moden – mula berhijrah dan tersebar ke seluruh pelosok Eurasia dari Afrika. Proses migrasi ini dikenali sebagai Keluar dari Afrika (Out of Africa).

Begitupun, proses ini tidak menjelaskan migrasi manusia dari Afrika ke lokasi lain secara menyeluruh. Kajian-kajian terbaru mendedahkan pergerakan kecil migrasi manusia bermula 120,000 tahun lalu sebelum disusuli dengan migrasi besar-besaran 60,000 tahun lalu.

Ini disokong dengan penemuan artifak dan rangka manusia yang sampai di Asia sebenarnya melebihi usia 60,000 tahun. Contohnya, di selatan dan tengah China, komuniti arkeologi menemui rangka manusia Homo sapiens yang berusia antara 70,000 hingga 120,000 tahun lalu. Sementara kajian lain mendapati manusia tiba di Asia Tenggara dan Australia melebihi angka 60,000 tahun lalu.

Ubeidiyya dan Dmanisi merupakan tapak arkeologi tertua yang terletak di luar benua Afrika. Di Ubeidiyya, ia sudah beberapa kali diekskavasi oleh pengkaji arkeologi dari 1960 hingga 1999. Selain tulang vertebra manusia, mereka turut menemui rangka haiwan seperti mamot dan kerbau gergasi. Turut dijumpai tulang spesies haiwan yang tidak wujud di Israel hari ini seperti babun, badak air dan zirafah.

Sementara untuk artifak pula, antara yang dijumpai ialah batu api, kapak tangan yang diperbuat daripada basalt, alat-alat memotong dan serpihan batu yang terhasil daripada flin. Baru-baru ini, kerja-kerja ekskavasi di Ubeidiyya disambung semula di mana ia diketuai oleh Profesor Miriam Belmaker (Universiti Tulsa) dan Dr Omry Barzilai (Pihak Berkuasa Antikuiti Israel). Projek ekskavasi ini dibiayai menerusi geran Yayasan Sains Kebangsaan Amerika Syarikat.

Tambah Dr Barash lagi, wujud perdebatan dalam kalangan pengkaji arkeologi bahawa penghijrahan manusia ke Eurasia dari Afrika bersifat sekali sahaja atau dalam bentuk gelombang. Tetapi menerusi penemuan tulang vertebra Ubeidiyya, ia menjawab semua isu berbangkit berkenaan penghijrahan manusia ke Eurasia pada masa silam.

Jadi, apa yang mendorong manusia berhijrah ke Eurasia? Prof Belmaker percaya penghijrahan tersebut didorong oleh faktor iklim. Faktor sama turut digunakan bagi menentukan lokasi sesuai untuk mereka tinggal dan membina petempatan.

Berdasarkan dapatan ekskavasi di Ubeidiyya, ia lebih lembap dan bersesuaian dengan iklim Mediterranean. Sementara di Dmanisi pula, ia lebih kering dan mempunyai habitat persis savana. Ini juga menjelaskan mengapa dua kumpulan manusia yang menetap di dua lokasi itu menghasilkan budaya peralatan batu yang berbeza. Kajian ini diterbitkan dalam jurnal Scientific Reports.

RUJUKAN

Chadwick, J. (2022, 2 Februari). A spine-tingling discovery: Human vertebra dating back 1.5 MILLION years is uncovered in Israel – and suggests our ancient relatives migrated from Africa to Eurasia in waves. Daily Mail.


Ulasan Anime Koe no Katachi: Suara Sunyi, Suara Hati

Apabila suara tidak didengari, ke manakah perginya isi hati?

Koe no Katachi (Bentuk Suara), manga karya Yoshitoki Oima, adalah satu perjalanan emosi yang berliku dan amat dekat dengan hatiku ketika mana aku membacanya beberapa tahun dahulu. Walaupun menggunakan medium perantaraan yang statik, karya tersebut mampu menggamit jiwa para pembaca. Sebab itulah, ketika mana diumumkan bahawa Kyoto Animation (K-On!, Hibike Euphonium, Kyokai no Kanata) akan mengadaptasikan manga tersebut menjadi filem, aku tertunggu-tunggu hasilnya dengan perasaan teruja dan juga curiga. Tambahan lagi, sentuhan direktor prolifik, Naoko Yamada yang terkenal dengan gaya seni dia yang pragmatic turut membuatkan para peminat teruja. Bukan satu hiperbola untuk aku mengatakan bahawa filem ini mempunyai resepi untuk sebuah karya anime yang cukup sempurna.

Pendek cerita, mereka berjaya.

Koe no Katachi menceritakan tentang seorang gadis pekak, Nishimiya Shouko yang dibuli dan Ishida Shouya, sehinggakan Nishimiya terpaksa berpindah sekolah. Lantaran itu, Ishida dijadikan kambing hitam dan disisirkan dan dibuli oleh rakan sebayanya yang lain. 5 tahun kemudian, selepas mengalami isolasi dan kejanggalan sosial yang teruk, Ishida berharap untuk berbaik semula dengan Shouko sebelum membunuh diri.

Jalan cerita yang, jika sekilas pandang mungkin dianggap cerita seram untuk membalas dendam, ini dijadikan sebuah cerita tentang penemuan diri yang dekat di hati, hasil daripada perwatakan dan pengarahan yang sangat baik. Melalui penggunaan sudut kamera dan seni visual yang kreatif, Naoko Yamada telah berjaya memadatkan emosi kompleks setiap watak menjadi klu visual yang mencuit perhatian penonton. Ada kala kamera seperti gusar memandang muka watak apabila mereka berbual, menunjukkan situasi tegang hubungan antara mereka.

Ada kala kamera mengundang rasa klaustrofobia apabila muka watak dizoomkan di skrin untuk diteliti ekspresi mereka. Sentuhan Naoko Yamada amatlah menonjol dengan sudut kamera menunjukkan kaki watak untuk menunjukkan keadaan emosi mereka secara tidak sedar kepada penonton. Nilai estetika yang tinggi dan juga teknik animasi turut dalam menonjolkan perasaan watak. Ada kala mereka lembut jika memerlukan kehalusan dan juga ekspresif ketika memerlukan reaksi penonton. Kesemua ini menghasilkan drama yang seakan-akan realiti dan juga suasana ketegangan di dalam panggung wayang, sehinggakan mampu mendengar degupan jantung sendiri.

Koe no Katachi menggunakan wataknya untuk impak maksima. Setiap daripada perwatakan mereka dijelaskan dengan begitu baik sekali sepanjang 2 jam filem itu berlangsung. Apabila filem sudah tamat, aku rasakan seperti memahami dan mengenali watak tersebut dalam reality. Seperti mana aku memahami perwatakan Ishida yang kompleks dan janggal, perwatakan Nishimiya yang apologetik dan banyak kekurangan. Seperti mana aku mengenali gaya lawak sakan Nagatsuka yang sungguh menghiburkan dan juga watak Ueno yang jujur tetapi kejam. Setiap daripada mereka adalah amat kompleks dan mempunyai perwatakan yang mendalam. Sesetengah watak kecil dalam filem ini tidak mampu diperwatakkan dengan teliti. Walau bagaimanapun, kita dapat lihat beberapa petunjuk halus kepada personaliti mereka. Pada pandangan aku, para pembaca manga akan lebih untung dalam hal ini.

Pengunaan premis cerita dan watak yang pelbagai dan kompleks ini membuatkan filem ini merasakan realistik dan dramatik, bukan setakat melodrama sesi persekolahan. Perjalanan Ishida dan Nishimiya menyatukan kembali serpihan zaman kanak-kanak mereka membawa kepada naratif yang mengharukan. Apa yang terselah di sebalik luka-luka lama adalah persoalan tentang buli, kesunyian, kemurungan, dosa-dosa lama dan juga kemaafan terhadap orang lain dan juga diri sendiri. Pada dasarnya, Koe no Katachi menonjolkan persoalan yang berat sekali; tentang hubungan dan kesukaran berhubung melalui kata-kata yang disebut dan juga disimpan.

Kesemuanya diiringi dengan pemilihan musik dan pengarahan bunyi yang hebat. Bunyi dan musik, diselangi dengan keberanian menggunakan kesunyian sangat membantu filem ini merealisasikan suasana di dalam panggung wayang. “Bentuk Suara” yang hakikatnya tidak berbunyi dapat disampaikan kepada para penonton dengan kesunyian tersebut. Skor musiknya pula menakjubkan, yang banyak menggunakan piano usang, berbunyi seperti ia seakan-akan pecah.

Pembaca manga Koe no Katachi mungkin akan kecewa dengan beberapa butiran jalan cerita yang dipotong dalam filem tersebut. Walaubagaimanapun filem tersebut telah berjaya meceritakan sesuatu yang mantap dan sedikit sangat cacat celanya. Aku belajar untuk menangis, untuk ketawa kemudian menangis kembali keitka menonton filem ini. Cerita ini menimbulkan emosi yang jarang dicetuskan oleh karya lain. Sebuah filem yang meneroka tema berat seperti penerimaan dan predamaian diri dan rakan-rakan. Sebuah hasil seni yang amat bernilai


Shitsuren Kyuka – Cuti Putus Cinta

Selalunya bila kita hendak memohon cuti dari bekerja, alasan yang diberi juga banyak dan bersebab. Ada disebabkan isu kesihatan, ada juga disebabkan isu keluarga atau sekadar mahukan masa untuk memanjakan diri selepas penat bergelumang dengan kerja. Tetapi di Jepun, ada satu cuti yang dianggap menarik terutama bagi yang baru saja patah hati kerana putus cinta. Ya, cuti yang saya maksudkan ialah cuti kerana putus cinta.

Pukul sembilan pagi, pagi Isnin. Bagi ramai orang, ia merupakan permulaan hari tipikal untuk bekerja. Dan sudah menjadi kebiasaan jika ada yang menelefon untuk mengambil cuti kecemasan atau memberitahu tidak dapat hadir atas sebab-sebab tertentu. Di syarikat penyelidikan pasaran Hime & Company, bukanlah sesuatu yang asing bagi mereka bila mendengar dialog ini, “Bos, saya baru saja memutuskan hubungan dengan teman lelaki/teman wanita saya sehari sebelumnya. Saya nak ambil shitsuren kyuka.” Lantas, si bos akan menjawab, “Boleh, tiada masalah. Jaga diri awak.”

Jadi
apa itu shitsuren kyuka sebenarnya? Ia sebenarnya merujuk kepada cuti kecemasan
atas sebab putus cinta. Menurut pengasas dan presiden Hime, Miki Hiradate,
melainkan anda benar-benar bernasib baik, pada satu ketika dalam kehidupan
anda, anda akan mengalami pengalaman putus cinta yang menyakitkan bak dihiris
sembilu. Idea ini diperkenalkan beliau semasa mengadakan sesi percambahan idea
dengan staf-staf wanitanya berkenaan apa yang mereka mahu dari syarikat yang
mesra wanita. Antara idea yang dicadangkan ialah idea ini, sesuatu yang
dianggap baik bagi staf-staf wanita muda dan yang masih bujang.

Hiradate
sedar idea lain seperti pusat jagaan kanak-kanak dan waktu kerja yang lebih
fleksibel juga merupakan satu insentif kepada staf wanita. Tetapi menurutnya,
shitsuren kyuka dianggap satu idea yang harus diperkenalkan secepat mungkin
kerana ia ada kaitan dengan prestasi pekerja dan produktiviti syarikat amnya.
Beliau menambah, “Anda tahu, bila anda patah hati, anda akan merasa teruk, mata
merah dan tidak berada pada tahap terbaik untuk bekerja. Saya mencadangkan
kepada mereka untuk kembali bekerja selepas mengambil cuti beberapa hari untuk
memulihkan diri. Itu juga merupakan satu kebaikan kepada syarikat.”

Hiradate
tahu kesan putus cinta mempunyai impak berbeza terhadap wanita dan kesannya
jauh lebih buruk apabila wanita tersebut semakin berumur. Justeru, cuti sehari
diberi kepada staf berumur awal 20-an, dua hari kepada staf berumur akhir 20-an
dan tiga hari kepada staf yang berusia 30-an. Menurut beliau, setakat ini belum
ada yang mengambil cuti tetapi beliau juga tidak menolak akan melakukan perkara
sama bila ada keperluan sama.

Bila ditanya apa motif di sebalik cuti ini, beliau mahukan staf yang bebas dari stereotaip dan sentiasa ceria di tempat kerja. Perlu diingat, masyarakat Jepun menganggap cuti itu satu beban dan sesiapa yang mengambilnya akan dipandang serong masyarakat kerana terlalu mementingkan diri sendiri. Pendek kata, individu tersebut tidak mempunyai semangat gaman dalam dirinya. Justeru, apa yang dilakukan beliau dilihat sebagai satu usaha mencegah karoshi atau fenomena kematian di tempat kerja dan fenomena ini memberi kesan buruk kepada imej firma-firma besar Jepun.

Hiradate sedar sebarang usaha untuk menghentikan fenomena karoshi ialah menjadikan suasana tempat kerja sebagai satu tempat yang baik dan menggembirakan bagi para pekerja. Justeru selain shitsuren kyuka, beliau juga memperkenalkan satu lagi idea iaitu cuti separuh hari bagi pekerja keluar membeli-belah pada hari-hari jualan diskaun bermusim diadakan. Cuti ini diperkenalkan berdasarkan pengalamannya semasa bekerja dengan syarikat-syarikat besar dahulu.

Menurutnya, apabila jualan sebegini diadakan, pekerja-pekerja selalunya melakukan aktiviti pembelian secara rahsia sebelum menyembunyikan belian mereka dalam lokar pekerja. Hiradate menambah, “Aktiviti sebegini menarik kerana anda dapat menunjukkan barang belian dan berkongsi keseronokan dengan rakan-rakan sekerja. Justeru, perbuatan menyembunyikannya merupakan sesuatu yang mengarut.” Beliau menambah, aktiviti sebegini sedikit sebanyak membantu pekerja membeli barang pada kadar menjimatkan, sekaligus dapat menjimatkan kos gaji mereka.

Namun,
Hime bukan satu-satunya syarikat yang memperkenalkan shitsuren kyuka. Chikara
Corp, sebuah syarikat yang berpangkalan di Kobe memiliki enam salun kecantikan
di situ menawarkan cuti sama kepada pekerjanya pada tahun 2011. Seperti Hime,
cuti berbayar ini diberi bagi membolehkan mereka pulih dan kembali melayan
pelanggan dengan senyuman. Berikutan pengenalan cuti tersebut, semakin ramai
yang memohon bekerja dengan syarikat berkenaan yang menganggap ia sebahagian
daripada polisi kebajikan syarikat yang bagus.

Ada
juga perniagaan yang memberi peluang kepada individu yang patah hati peluang
untuk pulih dan memulakan lembaran baru kehidupan mereka. Salah satunya ialah
Shitsuren Taxi, sebuah syarikat pelancongan yang menawarkan pakej jelajah empat
jam sekitar Kyoto bermula dari Stesen JR Kyoto. Pelanggan akan dibawa ke
tempat-tempat menarik sekitar Kyoto di mana pelanggan akan meluahkan isi hati
seperti pertunangan dibatalkan atau terlalu letih dengan cabaran cinta. Menurut
syarikat berkenaan, perkhidmatan tersebut digunakan oleh 60 wanita dari 20-an
hingga 50-an.

Sementara
Defactostandard Ltd, sebuah syarikat yang berpangkalan di Ota Ward, Jepun
memperkenalkan pakej kotak Shitsuren di mana mereka membeli barang-barang
kenangan dari individu yang putus cinta. Projek yang dilaksanakan pada Mac 2014
ini menyaksikan mereka menerima 300 kotak dari seluruh negara setiap bulan yang
mengandungi pelbagai jenis barang. Mana-mana barang berharga akan dinilai
terlebih dahulu sebelum dibayar kepada pemilik sebelumnya. Sementara
surat-surat dan gambar-gambar akan disimpan sekejap sebelum ianya dibuang.
Projek ini pada awalnya bersifat sementara tetapi berikutan sambutan popular
daripada pelanggan, ia kini menjadi sebahagian daripada model perniagaan
mereka.

SUMBER

1.
Yoshinaga, Akiko (Yomiuri Shimbun). (2014). Japanese companies offer services
designed to heal broken hearts. Helsinki Times. http://www.helsinkitimes.fi/world-int/12355-japanese-companies-offer-services-designed-to-heal-broken-hearts.html

2.
Hani, Yoko. (2006). Heartbreak heaven for staff. The Japan Times. https://www.japantimes.co.jp/life/2006/09/17/to-be-sorted/heartbreak-heaven-for-staff/#.XTl3ltxuZ1t


Selamat Ulang Tahun Saintis Hebat, Isaac Newton

Semalam, (25 Disember) merupakan hari ulang tahun kelahiran fizikawan ulung, Isaac Newton yang ke-377 tahun. Pada umurnya baru sahaja 23 tahun, Newton telah merumuskan;

i. Hukum Graviti
ii. Hukum Pergerakan
iii. Kalkulus
iv. Memperbaharui ilmu optik

Tahun tersebut dikenali sebagai tahun keagungan (annus mirabilis) Newton. Newton membangunkan empat hukum saintifik dalam tempoh setahun sahaja.

Newton mempunyai personaliti yang sangat misteri dan amat sukar untuk mengenalinya kerana Newton seorang yang anti-sosial. Anak murid Newton pernah melihat Newton gelak sekali sahaja ketika dalam kuliah.

Newton juga seorang yang sering meragui (suspicious) dengan niat orang lain. Ini antara sebab mengapa Newton tidak terbitkan kerjanya ketika berumur 23 tahun itu kerana bimbang hasil kerjanya dicuri.

Walaupun Newton amat dikenali sebagai seorang fizikawan, beliau banyak menghabiskan hayatnya dalam al-kimia dan teologi. Namun, karya-karyanya dalam al-kimia dan teologi tidak pernah diterbitkan ketika Newton masih hidup kerana;

i. Amalan al-kimia adalah amalan terlarang pada ketika itu. Sekiranya terdapat syak wasangka bahawa Newton mengamalkan al-kimia, Newton telah pun berada dalam kedudukan yang buruk.

ii. Newton banyak mengkiritik Gereja dan tafsiran Bible dalam tulisannya dan dia menyembunyikan kepercayaannya yang menolak konsep Triniti.

Dalam al-kimia, Newton mempunyai matlamat yang sama seperti al-kimiawan (alchemist) yang lain iaitu mencipta batu hikmah (philosopher’s stone). Tujuan al-kimiawan yang lain mencari batu hikmah biasanya mahu menukarkan logam biasa menjadi emas ataupun mencari rahsia kehidupan abadi.

Tetapi untuk Newton, dia mahu mencipta batu hikmah kerana mahu mencari kunci rahsia alam. Istilah modennya, Newton mahu mencari “The theory of everything” atau “The fundamental law of nature”.

Penglibatannya dalam al-kimia sebenarnya telah menjadi salah satu penyumbang utama dalam pembentukan teori graviti sejagat. Newton tidak pernah dapat mencipta batu hikmah, tetapi dia dapat menukarkan logam biasa menjadi perak yang dia namakannya sebagai “White Stone”.

Di perpustakaannya, Newton mempunyai koleksi al-kimia yang begitu banyak dan dia pernah menulis berjuta perkataan tentang al-kimia.

Dalam teologi, Newton telah melakukan kajian ke atas Bible dan beliau mendapati Bible pada zamannya telah pun banyak tokok tambah. Newton mengetahui hal ini kerana dia dapat menjejak Bible dalam bentuk asalnya yang tiada tokok tambah.

Hasil daripada situ, Newton menolak Triniti yang mempercayai Jesus sebagai Tuhan. Newton menganggap Jesus sebagai manusia biasa. Mentuhankan Jesus bagi Newton adalah syirik.

Newton pernah menghantar surat kepada John Locke, Bapa Liberalism Moden berkenaan kritikannya ke atas Gereja dan korupsi ke atas teks wahyu. Dan surat-surat tersebut telah menjadi sebuah buku teologi yang bertajuk “An Historical Account of Two Notable Corruptions of Scripture.”

Pada lewat usianya, barulah Newton mula bersosial dan mempunyai kabel dengan orang besar. Newton pernah terlibat sebagai ahli parlimen dan presiden di Royal Society sehinggalah mendapat darjah kesatria (pangkat “Sir”) oleh Ratu England.

Newton meninggal dunia pada umur 84 tahun. Rambutnya diselidik dan mendapati terdapat merkuri. Mungkin disebabkan oleh amalan al-kimianya dan telah menyumbang kepada perangainya yang pelik di lewat usia.

“I do not know what I may appear to the world, but to myself I seem to have been only like a boy playing on the sea-shore, and diverting myself in now and then finding a smoother pebble or a prettier shell than ordinary, whilst the great ocean of truth lay all undiscovered before me.” – Isaac Newton


FAQ: Menjawab Persoalan-Persoalan Mengenai Hutang Negara

1. Berapa sebenarnya hutang negara kita? 1 Trillion ke 700 billion?

Hutang negara kita sebenarnya adalah 686 Billion sahaja. Ia kira-kira 50.8 peratus daripada KDNK (Keluaran Dalam Negara Kasar). KDNK ialah jumlah nilai barang akhir dan perkhidmatan yang dikeluarkan oleh faktor pengeluaran dalam sesebuah negara dalam tempoh satu tahun. Ia merupakan satu cara untuk mengukur ekonomi nasional sesebuah negara.

KDNK negara kita pula sekitar RM1,352.5 billion (1.3 Trillion) setiap tahun. Angka 1 trillion yang didapati itu adalah apabila hutang negara kita dicampurkan dengan hutang-hutang yang dijamin kerajaan dan hutang pajakan. (Contigent Liabilities dan PPP).

PPP ialah bayaran pajakan untuk kerjasama projek awam dan swasta aka ppp (public private partnership) seperti projek-projek membuat sekolah, hostel ,jalanraya, balai polis, hospital dan sebagainya. Selain daripada kos membina, bayaran PPP juga termasuk dengan bayaran sewa dan penyelangaraan.

Jadi, kalau anda tanya hutang negara kita ini berapa, kami lebih suka untuk ikut perkiraaan 686.8 Billion itu kerana ia merupakan perkiraan piawaian (standard) yang digunakan oleh semua kerajaan di dalam dunia.

Perlu diketahui bahawa rizab antarabangsa negara berjumlah USD101.5 bilion (bersamaan dengan RM428.9 bilion) pada 31 Oktober 2017. Paras rizab ini memadai untuk membiayai 7.6 bulan import tertangguh dan 1.1 kali hutang luar negeri jangka pendek. Rizab negara kita antara yang tertinggi di dunia tau.

2. Habis, yang PM dengan MOF baru kita gunakan angka 1 trillion tu bagaimana? Kerajaan terdahulu menyembunyikan ke angka 1 trillion ini?

Sejujurnya kami tidak mengetahui kenapa Tun Mahathir menggunakan angka 1 trillion ini. Namun, sebenarnya kerajaan terdahulu juga menggunakan piawaian yang terpakai untuk mengira hutang negara. Bahkan pada zaman Tun M, piawaian yang lebih kurang sama terpakai di mana Contigent Liabilities+PPP/PFI tidak diambil kira seperti hari ini.

Adapun sebenarnya angka seperti hutang jaminan kerajaan tidak pernah diketepikan dalam laporan kewangan negara. Kalau anda rujuk setiap penyata kewangan yang dikeluarkan oleh Bank Negara Malaysia, kedua-dua perkara tersebut masih lagi terselit pada laporan. Cuma pendefinisian kerajaan baru hari ini agak melawan arus dan kali pertama digunapakai di dunia sehinggakan angka hutang kita agak membelon.

Penyata kewangan negara kita ini juga diteliti oleh agensi kewangan seperti Moody’s, S&P dan Fitch juga tahu butiran dan jumlah hutang yang dijamin kerajaan ini. Mereka memberikan rating yang tinggi bagi Malaysia  (A3 A-, A-). Boleh lihat laporan di bawah juga.

Jadi, tidak ada apa yang perlu dirisaukan. (penjelasan lebih lanjut akan diberikan pada soalan khusus berkaitan agensi kewangan pemberi rating ini).

3. Ada tak negara yang berhutang lagi banyak dari Malaysia?

Dengan sukacitanya ia terlalu banyak. Saya boleh berikan kepada anda lebih 79 buah negara miskin, membangun dan maju yang jauh lebih tinggi hutang negara mereka berbanding kita. Di bawah ialah angka-angka yang pernah dan sedang dicapai oleh negara maju yang lain. Data meletakkan peratusan hutang daripada KDNK mereka pada sekurang-kurangnya untuk bulan Julai 2017 ini.

Japan – 234.7
Greece – 181.6
Lebanon – 161.5
Italy – 132.5)
Jamaica – 130.1
Cabo Verde – 128.6
Portugal – 126.2
Eritrea- 119.8
Singapore – 110.5
Grenada – 110
Barbados – 108.9
Belgium – 106.7
Cyprus – 104.6
Mozambique – 100.3
Spain – 99.6
Canada – 98.8
France – 96
Egypt – 92.6
Puerto Rico – 92.5
United Kingdom – 92.2
Yemen – 92.2
Jordan – 90.6
Sao Tome and Principe – 89.5
Antigua and Barbuda – 89
Croatia – 88.3
European Union – 86.8
Belize – 86.3
Austria – 83.5
Saint Kitts and Nevis – 83
Slovenia – 81.8
Iraq – 79
Ukraine – 78.2
Ireland – 77.9
Sri Lanka – 77.1
Saint Lucia – 77
Morocco – 77
Hungary – 75.1
United States – 73.8
Ghana – 73.7
Brazil – 73.5
Serbia – 72.9
Maldives – 72.8
Bahrain – 72
Albania – 71
Montenegro – 70.7
Congo – 70
Dominica – 70
Pakistan – 69.8
Kyrgyzstan – 69.5
Sudan – 68.8
Germany – 68.2
Suriname – 67.8
Saint Vincent and the Grenadines – 67
Aruba – 67
Mauritius – 66
El Salvador – 64.9
Bahamas – 64.4
Finland – 63.6
Togo – 63.3
Israel – 63.2
Uruguay – 62.8
Malta – 62.6
Costa Rica – 62.3
Netherlands – 61.8
Laos – 61.6
Malawi – 61.2
Belarus – 60.7
Djibouti – 60.5
United Arab Emirates – 60.3
Mongolia – 60
Seychelles – 59.1
Tunisia – 59
Syria – 57.5
Angola – 57.4
Zambia – 57.2
Iceland – 56.5
Mexico – 56.3
Senegal – 55.6
Qatar – 55.6

4. Kita berhutang dengan siapa sebenarnya?

Pecahan hutang kita semua adalah seperti berikut:

– Pemilik Asing: RM186.3 bilion

– KWSP: RM182.3 bilion

– Institusi Perbankan: RM157.6 bilion

– Syarikat Insurans: RM30.9 bilion

– Lain-lain: RM30.4 bilion

– KWAP: RM21.9 bilion

– Institusi Kewangan Pembangunan: RM18.4 bilion

– BNM: RM4.6 bilion

– Institusi bukan kewangan: 0.67 Billion

Kerajaan menerbitkan bon dalam pelbagai bentuk di antaranya bon yang mempunyai risiko rendah pelaburan seperti bil perbendaharaan, MGS (sekuriti kerajaan Malaysia) dan GII (Govenment Investment Issue). Bon-bon berisiko rendah ini mempunyai tempoh matang yang tersendiri, bermakna sepanjang tempoh matang ini, kerajaan perlu memberi servis faedah kepada pemegang-pemegang bon yang terdiri daripada badan institusi seperti EPF, KWAP, TH, PNB, institusi insurans dan institusi perbankan. Faedah yang diservis ini dikira sebagai hutang.

Melalui servis faedah inilah, KWSP, TH, PNB membayar dividen, KWAP membayar wang pencen, institusi insurans membayar pampasan dan tanggungan polisi mereka manakala institutsi perbankan membayar pulangan faedah atau hibah simpanan kepada pelangggan mereka.

5. Sekejap… bon itu apa sebenarnya?

Bon merupakan akujanji hutang diterbitkan oleh kerajaan. Anda akan dikira sebagai pemberi pinjaman sekiranya membeli atau melabur dalam bon manakala kerajaan adalah peminjam kepada anda.

Biasanya kerajaan menerbitkan bon untuk biaya perbelanjaan pembangunan serta mahu memiliki bajet yang seimbang. Harga bon dipengaruhi pelbagai faktor seperti faedah, inflasi, tarikh matang dan kualiti kredit. Ramai memilih untuk melabur dalam bon kerana faedah yang ditawarkan.

Antaranya ialah bon lebih rendah risiko berbanding saham serta menawarkan pulangan dalam bentuk faedah berkala yang tetap serta membolehkan pelabur mengekalkan wang pokoknya.

Sebagai balasan, kerajaan akan membayar faedah tetap (dikenali sebagai kadar kupon) bagi sepanjang tempoh pinjaman dan memulangkan jumlah pokok yang dipinjam apabila  bon mencapai tempoh matang. Pemilik utama bon di Malaysia ialah Kumpulan Wang Simpanan Pekerja (KWSP), dana pencen, syarikat insurans dan institusi kewangan lain.

6. Saya ada nampak yang kualiti kredit pada penjelasan kepada soalan sebelumnya. Apakah kualiti kredit ini berkaitan dengan agensi kewangan yang memberi rating pada ekonomi dunia?

Yang membaca pun tentu dah faham bagaimana kerajaan menerbitkan bon untuk berhutang serta bagaimana sebuah bon itu berfungsi. Sekarang apa kaitan kredit rating yang diberikan oleh agensi kewangan seperti Moody’s, S&P dan Fitch dengan hutang negara? Tadi kita tahu bahawa harga bon itu dipengaruhi oleh faedah dan kualiti kredit.

3 agensi kewangan yang disebut merupakan agensi kewangan terbesar di dunia dan di mana pelabur menggunakan kredit yang diberi mereka untuk melabur ke dalam sebuah negara. Mereka menilai sebuah kewangan negara berdasarkan data ekonomi dan kewangan negara (Quantitative measure) dan juga keamanan dan kestabilan politik sesebuah negara (Qualitative measure).

Faedah yang dibayar dalam bentuk kadar kupon akan menjadi rendah apabila kredit rating adalah tinggi. Faedah yang diperoleh oleh mereka akan tinggi berdasarkan kredit yang rendah Ia juga memberi gambaran kepada pelabur bahawa tentang risiko yang akan dihadapi oleh mereka.

Semakin tinggi rating daripada tiga agensi kewangan ini, semakin rendah risiko pelaburan. Pelabur akan memilih negara yang mempunyai rating tinggi kerana kebiasannya pelabor bon tidak gemar pada pelaburan berisiko tinggi. Rendahnya kredit rating akan menyebabkan kadar faedah bon akan bertambah di mana secara tidak langsung akan menyebabkan kos untuk membayar hutang meningkat.

Untuk rekod bagi kawasan Asia Tenggara, kita hanya di belakang Singapura sahaja dalam kredit rating yang diberikan ke atas negara kita.

Apa yang kita tidak mahu ialah rating ke atas ekonomi kita jatuh memandangkan kerajaan baru sahaja memansuhkan salah satu sumber pendapatan negara iaitu GST berjumlah 40 billion setahun. Kenyataan kerajaan mengenai hutang negara berdasarkan pengiraan baru luar dari piawaian dunia juga merisaukan memberi kesan kepada kredit rating kewangan kita.

Apa-apa pun, di bawah ialah data kredit rating di bawah:

Malaysia:

Standard & Poor : A-

Moody’s : A3

Fitch : A-

Indonesia :

Standard & Poor : BB+

Moody’s : Baa3

Fitch : BBB-

Singapura :

Standard & Poor : AAA

Moody’s : Aaa

Fitch : AAA

Thailand :

Standard & Poor : BBB+

Moody’s : Baa1

Fitch : BBB

Greece yang pernah bankrap:

Standard & Poor : B-

Moody’s : C

Fitch : CCC

Kemudian rujuk carta di bawah untuk memahami di mana tahap ekonomi kita.

Ya, menurut ketiga-tiga agensi kewangan ini, ekonomi dan kewangan negara tidak ada masalah berkenaan hutang negara kita. Bahkan, kita masih mampu menarik pelabur-pelabur dari seluruh dunia untuk membeli bon dengan kita. Kebanyakan agensi kewangan di atas meletakkan negara kita pada kedudukan yang sama taraf “High Grade” dan juga “Upper Medium Grade” berbanding kebanyakan negara di Asia Tenggara.

Sebab itu kalau anda perasan, hutang negara Indonesia rendah (33.1%) sahaja daripada KDNK mereka kerana rating yang diberikan kepada mereka rendah, dan pelabur tidak berani untuk melabur di negara mereka dan membeli bon terbitan mereka kerana risiko yang lebih tinggi.

Dalam masa yang sama, walaupun Singapura memiliki hutang 110.5% daripada KDNK mereka, namun rating yang diberi oleh ketiga-tiga agensi kewangan ini menunjukkan betapa ekonomi Singapura di tahap “Prime.” Pelabur tentunya akan memilih negara seperti Singapura untuk membeli bon-bon terbitan mereka.

7. Kenapa Greece boleh bankrap kalau kita kata hutang negara tak berbahaya?

Kes Greece ini adalah sangat unik. Greece tidak punya kuasa untuk mencetak wang tersediri kerana merupakan sebahagian daripada European Union. Kredit rating yang diberikan oleh tiga agensi kewangan kepada Greece pun agak rendah memandangkan mereka pernah terlibat dengan penipuan data kerana menipu untuk masuk ke dalam EU pada tahun 2002.

Hutang negara seperti Greece sebahagian besar hutangnya dengan negara atau agensi luar. Penganjuran olimpik juga merupakan bom jangka kepada ekonomi Greece kerana belanja yang amat besar untuk menguruskannya.

Bermula pada tahun 2009, pada ketika krisis ekonomi sedang melanda dunia, Greece merupakan antara kerajaan terkena impaknya. Makanya, kerajaan Greece cuba menjalankan langkah penjimatan seperti menaikkan GST, memperkenalkan cukai rokok dan alkohol, peningkatan harga gas, pembekuan pencen dan had maksima bagi gaji kakitangan awam, dan ia telah menimbulkan kemarahan orang ramai.

Greece juga telah memohon pakej bantuan kewangan kecemasan yang melibatkan penyertaan European Union, European Central Bank (ECB) dan International Monetary Fund (IMF). Selepas itu adalah rentetan-rentetan pinjaman dan bailout dari luar negara dan kegagalan untuk membayarnya yang telah menyebabkan Greece mengalami bankrapsi.

Untuk rekod, hutang Greece pernah mencapai lebih 70 peratus melibatkan Hutang Luar Negara. 60 peratus sahaja daripada hutang mereka adalah dengan negara-negara Euro (Eurozone) yang berjumlah sekitar €141.8 billion, 10 peratus daripadanya ialah dengan IMF dan juga 6 peratus dengan European Central Bank. Selebihnya barulah melibatkan agensi dan bank dalam negara.

8. Kenapa Jepun boleh memiliki hutang mencecah 200% KDNK tapi masih tak bankrap?

Kerana hutang Jepun adalah terdiri daripada bond-bond yang diterbitkan oleh kerajaan kepada pelabur selain hutang dengan bank-bank dan institut tempatan. Kiranya hutang Jepun adalah hutang rakyatnya.

9. Macam mana agaknya negara bankrap?

Negara bankrap tidak seperti isi rumah bankrap. Kalau sebuah negara bankrap, ia bukanlah melibatkan operasi merampas harta atau aset-aset dalam sebuah negara. Sebaliknya ia akan melibatkan pengumuman seperti sebuah negara default tidak mampu membayar hutang oleh badan kewangan tertentu. Selepas itu, apa yang akan berlaku? Sebuah negara harus berunding semula dengan para pemegang bon-bon tentang syarat-syarat baru untuk membolehkan wang aliran masuk ke dalam sebuah negara.

Untuk rekod, negara seperti Argentina dahulu pernah bankrap pada tahun 2002. Jadi, apa yang berlaku kepada Argentina? Mata wang runtuh, pelabur lari dari negara, syarikat-syarikat dan agensi kerajaan tidak dapat berfungsi, stok makanan kehabisan, serta rusuhan-rusuhan yang membawa kepada darurat. Ini berlaku apabila aliran kewangan tiba-tiba berhenti dalam sebuah negara apabila sebuah negara menjadi default membayar hutang mereka.

10. Kita ada hutang. Apa rakyat perlu buat?

Mengikut definisi baru hutang dan liabiliti kerajaan, PTPTN yang merupakan contigent liability aka hutang jaminan kerajaan adalah sebahagian dari 1.08 trillion. Maka bayarlah. Jadi rakyat bertanggungjawab.

Apabila rakyat menangguhkan pembayaran, ia juga membawa maksud rakyat menambahkan hutang negara. Seterusnya, rakyat juga harus membayar cukai, tidak lari daripadanya. Rakyat juga seharusnya memberikan sokongan kepada kerajaan menarik balik janji untuk memberi penangguhan bayaran PTPTN bagi mereka yang berpendapatan RM 4000 ke atas.

11. Kita ada hutang. Apa kerajaan perlu buat?

Memastikan kita mampu membayar hutang para pelabur apabila tempoh matang bon sudah tiba berserta dengan faedah-faedahnya. Seterusnya, kerajaan perlu berterusan memberikan keyakinan kepada pelabur untuk terus membeli bon negara dan melabur ke dalam negara. Akhir sekali, kerajaan juga boleh menguruskan negara dengan baik demi mendapat kredit tinggi daripada agensi kewangan. Cadangan kami adalah dengan menghapuskan manifesto penangguhan PTPTN sebagai permulaan kepada operasi berjimat cermat hutang negara.

12. Bagaimanakah nak melangsaikan semua hutang menjadikannya sifar?

Sebuah kerajaan bukanlah matlamatnya untuk mencapai hutang sifar seperti isi rumah. Ini kerana terdapat hutang negara yang merupakan aset kerajaan swasta. Apabila menjadikan hutang negara sifar, ia bermaksud agensi-agensi dan syarikat swasta di Malaysia tidak mempunyai cashflow. Bahkan kalau hutang turun mendadak, terdapat sekolah ekonomi seperti Keynesian berpendapat akan menyumbangkan sebuah negara ke krisis kewangan.

Ia juga memberikan gambaran seolah-olah keadaan kewangan negara kita sangat teruk sehingga tidak ada yang mahu membeli bon terbitan negara. Ia juga memberitahu bahawa tiada rakyat Malaysia yang menyimpan dalam bank, KWSP, dan pelbagai lagi. Pendek kata, ia memberitahu kita bahawa tiada aktiviti ekonomi berlaku dalam negara.

Lagipun terdapat negara yang mempunyai hutang lebih rendah daripada negara kita, tetapi keadaan ekonomi mereka jauh lebih teruk berbanding Malaysia. Hutang negara seperti Afghanistan dan Bangladesh, peratusannya adalah lebih rendah dari Malaysia. Afghanistan mencatatkan hanya 7% daripada KDNK mereka manakala Bangladesh ialah 27.1% daripada KDNK mereka.

Ini bermaksud hutang rendah bukanlah indikator sebuah negara maju ekonomi terbaik. Kesimpulan paling ringkas ialah, dalam sistem ekonomi di Malaysia, no debt bermaksud no growth.

13. Apa rekod sejarah hutang kita?

Kita tidak pernah default dalam membayar hutang. Tetapi hutang negara kita pernah cecah 103.4% di bawah pemerintahan Tun Mahathir pada tahun 1986. Hutang kita hari ini adalah sekitar 50.8 % daripada KDNK, kira-kira separuh daripada angka 103.4%. Angka pada tahun 1986 merupakan yang tertinggi dalam sejarah Malaysia setakat ini. Kalau diambil sekalipun angka 1 trillion yang digembar-gemburkan pun, ia sekadar sekitar 80 peratus daripada KDNK negara kita sekarang.

14. Macam mana nak baca nilai angka hutang negara?

Kita tidak boleh melihat pada angkanya sahaja tetapi harus dilihat pada peratusan daripada KDNK. Sebagai contoh angka 686 Billion itu harus dilihat pada peratusan ia mewakili pendapatan negara. Analoginya, A mempunyai hutang setinggi RM 7, 000 manakala B pula berhutang setinggi RM 3000. Namun, pendapatan A mencecah RM 14, 000 manakala pendapatan B pula sekadar RM 3500. Tentulah keadaan kewangan A lebih baik berbanding B. Ini menunjukkan angka sahaja tidak cukup dalam menilai sebuah hutang negara. Angka hutang bukanlah ‘absolute’ tetapi ‘relative’, bergantung kepada beberapa faktor lagi selain dikira peratusannya daripada pendapatan negara.

15. Kenapa nak membenci Tabung Harapan? Ia satu inisiatif patriotik untuk rakyat.

Perbuatan menderma wang kepada negara dan kerajaan adalah sebuah sifat patriotik. Ia boleh disamakan dengan sikap rakyat Korea Selatan yang meminjamkan wang dan barang kemas kepada kerajaan mereka ketika krisis kewangan 1997 dahulu. Tetapi malangnya situasinya tidak sama antara Malaysia dan Korea Selatan sekarang apabila bentuk hutang yang diperkatakan juga berbeza.

Malaysia tidak terikat pada hutang dengan agensi kewangan asing seperti IMF, sebaliknya kebanyakan hutang dalam bentuk bon dan setiap bon terdapat tempoh matang untuk dilunaskan bayarannya. IMF pula memberi pinjaman berbentuk mata wang kepada Korea Selatan untuk menyelamatkan negara mereka ketika krisis kewangan dahulu.

Justeru, kami berpendapat bahawa adalah tidak pratikal kewujudan Tabung Harapan ini berbanding langkah-langkah penjimatan kerajaan yang lain. Sebenarnya terdapat pelbagai cara untuk membayar bon.

Sebagai contoh, kerajaan boleh sahaja menerbitkan bon yang lain semata-mata mahu membayar bon yang sudah tamat tempoh. Hanya perlu membayar faedah sahaja. Kitaran ini boleh berterusan sehinggalah kiamat kerana hayat kerajaan itu adalah berbeza dengan hayat isi rumah.

16. Berapa kadar nilai hutang yang ideal?

Negara Malaysia meletakkan bahawa hutang kerajaan tidak boleh melebihi 55% daripada KDNK. Walaubagaimanapun, 55% yang dimaksudkan adalah merujuk kepada MGS, GII dan Islamic treasury Bills sahaja bukan jumlah keseluruhan hutang negara. Boleh rujuk Govt Funding Act 1983 dan Loan (Local) Amended Act 2005. Untuk hutang luar amaun maksima yang dibenarkan ialah RM35 billion boleh rujuk External Loan Act 1963 .

17. Kenapa nak berhutang? Kita kan jana pendapatan sendiri. Gunalah hasil kita.

Hutang juga adalah bentuk pendapatan kerajaan sebenarnya disamping kebergantungan pada cukai, perdagangan, pasaran saham dan juga hasil bumi. Adalah sebuah kerajaan yang bagus apabila mampu untuk mempelbagaikan sumber pendapatannya.

Lihatlah apa yang berlaku pada Venezuela yang terlalu bergantung pada hasil minyak semata-mata demi membayar subsidi dan ketirisan yang berlaku, akhirnya membawa negara mereka ke hyperinlfasi yang terlalu tinggi.


Planck Mengkuantakan Tenaga

Dalam tulisan lepas, kita telah berkenalan dengan Electromagnetic Wave, yang merupakan gelombang elektromagnet yang boleh diklasifikasikan kepada beberapa jenis berdasarkan tenaga dan frekuensi mereka, iaitu Gelombang Inframerah, Gelombang Radio, Cahaya Nampak, Gelombang Ultralembayung (Ultraviolet), Sinar X dan Sinaran Gamma.

Selain itu, penulis juga turut menceritakan serba sedikit berkenaan permasalahan jasad hitam, salah satu kisah paling penting apabila anda mula mengenali Fizik Kuantum. Salah satu implikasi paling besar dalam permasalahan jasad hitam adalah apabila Max Planck menyatakan bahawa tenaga adalah terkuanta, dan ini bertentangan dengan konsep tenaga dalam fizik klasik.

Sifat Tenaga Menurut Fizik Klasik

Untuk memahami perkara berkaitan tenaga, adalah penting untuk kita berkenalan dahulu dengan bahan binaan asas bagi alam. Ahli falsafah purba Greek berpandangan bahawa setiap benda yang wujud dalam dunia ini mampu dipecahkan menjadi entiti paling kecil. Pandangan ini dipanggil sebagai atomism, salah satu cabang falsafah lama dalam sains. Menurut pandangan ini, entiti yang paling kecil, dipanggil atom, wujud dan sentiasa bergerak dalam suatu ruang kosong yang dipanggil void. Maka, menurut teori atomism ini, tenaga boleh diubah dari satu keadaan ke keadaan yang lain apabila tenaga antara atom-atom ini saling bertukar antara satu sama lain. Antara saintis yang terkenal memegang pegangan ini adalah Galileo Galilei.

Melawan teori atomism ini adalah ideologi energiticists, golongan saintis yang berpandangan bahawa alam tidak memerlukan atom untuk berfungsi. Sebaliknya, tenaga berubah tanpa keperluan terhadap atom, sepertimana yang mampu difahami berdasarkan hukum-hukum Termodinamik. Kebanyakan saintis yang memegang pegangan energiticists ini juga adalah ahli dalam bidang Termodinamik, seperti Wilhelm Ostwald dan Max Planck sendiri.

Titik persamaan yang boleh kita lihat berdasarkan pegangan atomism dan energitism adalah tenaga sentiasa berubah dalam keadaan berterusan.  Apa yang kita maksudkan sebagai berterusan? Berterusan di sini maksudnya tenaga akan bertukar dari satu entiti kepada entiti yang lain secara terus (direct).

Antara contoh mudah bagi tenaga yang bertukar secara berterusan adalah makanan yang kita makan. Setiap makanan yang kita makan akan mempunyai nilai tenaga yang tersendiri berdasarkan komposisi kimia bahan makanan kita, dan selalunya nilai ini akan diambil sebagai kalori atau Joule. Maka apabila kita makan, kita akan mengatakan bahawa tenaga akan berpindah, dari tenaga kimia makanan kita, kemudian diserap oleh badan kita. Dalam situasi ini, kita akan mengatakan bahawa tenaga berubah dalam bentuk yang berterusan (continuous).

Revolusi Planck

Salah satu masalah yang memeningkan ahli sains pada zaman Planck adalah berkenaan tenaga, dan lebih spesifik lagi adalah berkenaan dengan tenaga bagi jasad hitam (rujuk artikel sebelum ini). Secara mudahnya, jasad hitam, menurut hukum termodinamik, akan membebaskan tenaga berupa gelombang elektromagnet. Beberapa orang saintis telah mencuba untuk membuat formulasi bagi menerangkan permasalahan jasad hitam ini, dan antara saintis yang terkenal adalah Lord Rayleigh dan Wilhelm Wien.

Masalahnya adalah ini – kedua-dua formulasi yang dibuat oleh Lord Rayleigh (Rayleigh-Jeans Law) dan Wien (Wien’s Displacement Law) ini hanyalah berguna dalam anggaran tertentu. Sebagai contoh, Rayleigh-Jeans Law ini hanyalah berguna untuk anggaran wavelength gelombang elektromagnet yang tinggi, namun ia tidak mampu menerangkan keadaan bagi jasad hitam yang menghasilkan wavelength yang rendah. Hal ini memeningkan saintis, kerana menurut hukum Rayleigh-Jeans, kalau wavelength gelombang tersebut tinggi, itu menandakan bahawa jasad hitam tersebut mengeluarkan tenaga yang menghampiri nilai infiniti.

Gila!

Masalah yang dibawa oleh Hukum Rayleigh-Jeans ini kini dikenali sebagai Ultraviolet Catastrophe, kerana ia gagal untuk menerangkan aspek fizikal bagi gelombang elektromagnet pada wavelength yang rendah, misalnya gelombang ultralembayung (ultraviolet). Justeru, idea baru perlu dibina, dan disinilah Max Planck datang membantu.

Revolusi Planck terhasil apabila Max Planck, dalam usaha beliau menerangkan permasalahan jasad hitam ini, beliau mengambil jalan yang agak radikal, kerana beliau mengkuantakan tenaga. Maksud kuanta ini adalah bertentangan dengan maksud continuous yang kita bincangkan di atas, kerana continuous itu merujuk kepada keadaan di mana tenaga tersebut bertukar secara berterusan, namun dalam kes kuanta, tenaga dianggap mempunyai nilai-nilai spesifik.

Antara analogi mudah untuk memahami pembaharuan yang dibuat oleh Planck adalah seperti berikut – katakan kau ada satu bukit. Untuk bergerak menaiki bukit tersebut, kau perlu melalui satu cerun yang menghubungkan bahagian bawah ke bahagian atas bukit. Bukit ini kita panggil sebagai bukit yang continuous.

Keunikan yang dibawa oleh Planck adalah apabila dia tidak menganggap bahawa dari bawah ke atas bukit tersebut sebagai satu jalan yang landai, sebaliknya, dia menganggap bahawa terdapat ‘tangga’ yang memisahkan setiap tingkat dari bawah bukit ke atas bukit. Untuk menaiki bukit tersebut, kita akan memerlukan nilai tenaga yang spesifik, nilai yang tidak lagi continuous, sebaliknya adalah nilai yang discrete, nilai yang boleh dikira secara satu persatu.

Teori Planck ini, yang turut dipanggil sebagai Planck Hypothesis, memperkenalkan salah satu universal constant yang diberi nama sebagai Planck’s Constant. Namun begitu, teori Planck ini pada awalnya dipandang sepi oleh saintis lain, kerana mereka merasakan bahawa idea Planck ini gila dan tidak masuk akal, kerana tenaga, sepertimana yang diketahui dalam Fizik Klasik, sentiasa berada dalam keadaan berterusan. Teori ini kemudiannya mendapat perhatian daripada seorang bintang sains yang baru bersinar pada waktu itu, Albert Einstein.

Rujukan

Berryman, “Ancient Atomism”, The Stanford Encyclopedia of Philosophy (Fall 2008 Edition).

Helge Kragh (2000). “Max Planck: The Reluctant Revolutionary.” Physics World, pp 31-35.


Perbezaan Crocodile dan Alligator

Secara amnya, kita tahu buaya itu digelar sebagai Crocodile. Buaya atau gelaran Crocodile berasal daripada keluarga Crocodylidae. Terdapat 13 spesies buaya termasuk C. porosus (buaya laut masin), C. acutus (Buaya Amerika), C. niloticus (Buaya Nil), C. rhombifer (Buaya Cuba), M. cataphractus (Buaya Afrika), O. tetraspis (Buaya kecil Afrika).

Ketika era Mesozoik, dalam lingkungan 100 juta tahun yang lalu, buaya adalah salah satu pemangsa yang terkenal di dalam rantaian makanan. Jika dilihat sekarang, buaya mudah dijumpai diserata dunia. Mereka kebiasaannya tinggal di sekitar tasik, sungai, paya dan juga laut air masin.

Jadi, mari kita selami perbezaan antara Crocodile dan juga Alligator.

Alligator VS Crocodile

Crocodile atau buaya selalu ramai yang terkeliru dengan alligator, tetapi ada cara yang mudah untuk membezakan mereka berdua ini. Rahang alligator kebiasaannya lebih kepada bentuk U, manakala buaya pula kebiasaannya rahang akan berbentuk seperti V. Mereka juga mempunyai gigi yang sentiasa kelihatan di luar mulutnya apabila ia tutup.

Selain itu, buaya biasa akan mempunyai kelenjar masin pada lidah mereka. Akibat adanya kelenjar tersebut, mereka dapat menyuaikan diri mereka dengan air masin. Bagi alligator pula, mereka tidak mempunyai kelenjar masin seperti buaya biasa. Oleh sebab itu, mereka hanya hidup di kawasan tasik atau air tawar.

1. Perbezaan muncung
Perbezaan yang sangat jelas ialah muncung yang berbeza. Buaya berbentuk V manakala alligator berbentuk U. alligator boleh dikatakan mempunyai daya gigitan yang sangat kuat sehingga mampu memcahkan cengkerang kura-kura. Manakala buaya pula lebih sesuai untuk memburu mangsa seperti ikan, haiwan reptilian dan juga mamalia.

2. Saiz dan tahap agresif
Secara amnya, buaya dewasa akan membesar sehingga 19 kaki panjang manakala alligator pula sehingga 14 kaki panjang. Apabila di darat, buaya akan lebih pantas berbanding alligator.
Tingkah laku alligator sangat berbahaya berbanding crocodile dan kebiasaannya akan cuba larikan diri daripada manusia dengan berenang jauh. Mereka juga sangat takut kepada manusia dan kadang-kala boleh hilang rasa takut jika manusia sering mendekati mereka dengan sering memberikan mereka makanan. Hanya suatu masa sahaja alligator akan menyerang manusia jika ia diganggu, atau mereka melindungi anak-anak mereka.

Buaya pula jika dilihat lebih panas baran sehingga boleh menyerang manusia walaupun ia tidak diganggu. Buaya air masin Australia, diikuti buaya sungai Nil sering dilihat oleh pakar sebagai jenia yang amat berbahaya di dunia. Lain cerita pula pada buaya Amerika, mereka jarang sekali menyerang manusia manakala di USA, hanya alligator sahaja yang akan menyerang manusia.

3. Warna
Buaya kebiasannya lebih terang atau seperti warna zaitun. Makakala alligator pula kebiasaannya akan berwarna kelabu kehitaman.

Rujukan:
1. https://www.livescience.com/28306-crocodiles.html
2. https://owlcation.com/stem/Whats-the-difference-between-alligators-and-crocodiles
3. http://crocodilian.com/cnhc/cbd-faq-q1.htm

-MAF-


Festival Menampar Raja Mesopotamia

Biasanya festival atau perayaan yang melibatkan raja, sultan, atau maharaja adalah majlis pertabalan dan keputeraan. Majlis biasanya diadakan dengan penuh beradab, penuh dengan budaya, dan diuruskan dengan sempurna untuk penghormatan kepada pemerintah yang sekian lama memimpin rakyat dan negara selama berzaman-zaman.

Namun, percayakah anda bahawa terdapat festival yang dilaksanakan dengan penuh adab juga namun anehnya rajanya harus ditampar dahulu? Ya, festival sebegini sebenarnya wujud dalam tamadun Mesopotamia. Nama festival ini ialah Festival Akitu.

Festival Akitu adalah salah satu perayaan tertua tamadun Mesopotamia, pertama kali diadakan pada pertengahan 3,000 SM. Festival ini juga dikenali sebagai festival tahun baru Mesopotamia. Ia diadakan selama 12 hari, bermula dari hari Bulan Baru pertama ketika matahari berada di kedudukan equator pada bulan Mac atau April.

Festival Akitu dilaksanakan untuk menghormati raja dan memberikan peringatan kepada raja akan perlantikannya atas kehendak dewa Marduk supaya raja itu sentiasa berkhidmat untuk rakyatnya. Ketua paderi akan menanggalkan pakaian rasmi raja dan menampar muka baginda. Mengikut tradisi, tamparan ketua paderi haruslah kuat untuk pastikan raja mengalirkan air mata. Jika keluar air mata baginda, dewa Marduk melanjutkan tempoh raja memerintah selama setahun.

Pernah laman web akademik bernama The Jerusalem Post menerbitkan artikel berkenaan festival ini dan menyatakan bahawa adalah menarik jika benar festival ini wujud. Kisahnya menarik jika raja Nebuchadnezzar II (605-562 SM) yang menggelar dirinya sebagai Raja Segala Raja pernah mengadakan festival Akitu dan terpaksa serahkan pipinya untuk ditampar ketua paderi.

Walau bagaimanapun, festival ini penting untuk melihat ketabahan raja sebagai pemimpin teguh serta menguatkan ikatan rohani antara raja yang mewakili rakyat dan para dewa-dewi.

Festival Akitu didedikasikan kepada kelahiran dewa Marduk sebagai antara ketua dewa-dewi mengikuti mitologi Babylonia, yang bertugas melahirkan dunia dari kekacauan. Asal-usulnya bermula pada awal abad ke-19 SM, Babylon menjadi negara-kota persendirian dan mula bangkit pada abad ke-18 SM sejak pengaruh penyembah dewa Marduk semakin berleluasa.

Kemudian empayar Babylonia kuasai Mesopotamia dan jadikan dewa Marduk sebagai ketua dewa-dewi baru. Bagi mengelakkan sebarang huru-hara akan datang, upacara Tahun Baru diadakan bagi memperingati kejayaan dewa Marduk melawan kuasa kegelapan. Festival ini dimulakan dengan perarakan beramai-ramai termasuklah raja, kerabat diraja, paderi, dan patung dewa-dewi melintasi Pintu Gerbang Ishtar ke kuil Akitu iaitu kuil sembahan Marduk.

Pada hari keempat festival, raja akan menghadapi ujiannya. Ketua paderi memberikan salam dahulu sebelum menanggalkan mahkota dan pakaian rasmi raja, kemudian telinga baginda ditarik sehingga ke patung Bel. Raja harus melutut patung tersebut dan berdoa meminta keampunan dan berjanji supaya tidak mensia-siakan tugasnya.

Air mata raja amat diperlukan untuk mendapatkan kepercayaan paderi dan rakyat bahawa rajanya layak memerintah selama setahun. Raja itu juga harus beringat bahawa lantikan baginda hanyalah atas restu dewa-dewi, bukan atas dasar kekuasaan dirinya. Sebab itulah tamparan kuat harus diberikan demi menyedarkan pemerintah.

Festival Akitu bertahan sehingga fasa Rom menduduki Mesopotamia. Maharaja Rom bernama Elagabalus (218-222) memperkenalkan festival ini di Itali, kemudian tradisi menyambut tahun baru pada bulan Mac berleluasa di Timur Dekat. Setelah kejatuhan tamadun Mesopotamia, festival menampar raja semakin pudar. Walau bagaimanapun, festival ini begitu berkesan dalam menyedarkan pemerintah akan tugasnya sebagai pemimpin untuk rakyatnya.

RUJUKAN:

Gillan, Joanna. 1 January 2022. Mesopotamian Kings Were Slapped in the Face in the Ancient Akitu Festival. Ancient Origins.


Kenapa Sungai Jadi Jernih Semasa Koronavirus?

Setiap perkara yang berlaku pasti ada hikmahnya. Dan koronavirus disebut-sebutkan sebagai butang reset yang ditekan Bumi untuk menunjukkan kepada manusia keindahan di sebalik cara hidup semasa.

Entah seberapa lama manusia akan sedar bahawa dunia ini hanya sementara. Mungkin semuanya akan berubah setelah peny4kit ini ditewaskan – ataupun manusia kembali ke akar lama, untuk memaut dan memegang pada tali silam.

Tetapi dalam masa hampir seluruh dunia melancarkan perintah berkurung, pencemaran alam telah turun dengan begitu ketara sekali.

Katanya udara Malaysia terlalu bersih sampai boleh nampak Gunung Kinabalu dari Kuala Lumpur pun. Jenaka tersebut walaupun melampau; intipatinya walaubagaimanapun sangat jelas.

Sungai Melaka mengalir sepanjang kota ini yang pernah memainkan peranan penting dalam perdagangan kesultanan terdahulu.

Pada zaman ini sungai tersebut telah lama dikenali dengan kehitaman akibat pencemaran terhadapnya.

Tetapi koronavirus telah mengubahkan segalanya. Semasa Perintah Kawalan Pergerakan dimandatkan di seluruh negara.

Dan kualiti udara dan air pun beransur pulih. Langit mencerah oleh kerana udara menjadi bersih (Ming, 2020). Perkara ini berlaku kerana bilangan kenderaan yang menyusuri jalanraya telahpun berkurangan.

Secara tidak langsung pencemaran bunyi juga dibendung. Sebuah bandaraya jika terlalu bising memberikan kesan sampingan terhadap haiwan. Burung misalnya berkomunikasi dengan bunyi.

Untuk menyampaikan maklumat merentasi kebisingan bandaraya, mereka perlu keluarkan bunyi lebih kuat yang memerlukan tenaga berlebihan (EFE, 2018).

Dan yang paling memberangsangkan sekali ialah, Sungai Melaka telah bertukar warna. Ibaratkan air yang bersiraman dari syurga, keindahan sungai ini tidak terkata sekali.

Namun penerimaan media sosial agak berbelah. Ada yang mengatakan kerja pembersihan telah lama dibuat yang beberapa bulan lepas pun sudah bersih.

Tetapi ada juga mengatakan sungai ini masih kotor walaupun semasa PKP dimandatkan.

Setakat ini tidak dapat dipastikan mana satu yang betul. Tetapi kalau lihat keadaan di dunia, tiada apa yang pelik pun.

Perintah berkurung di India telah menutup perindustrian dan pengangkutan begitu pesat yang mengotorkan langit dan bumi.

Sungai Ganges yang selama ini penuh dengan macam-macam perkara sekarang ini dilaporkan bersih. Malah di beberapa tempat, Sungai Ganges dipercayai selamat untuk diminum dan bermandian pun.

Begitu juga dengan Sungai Yamuna yang tidak lagi diazab dengan 28 kelompok perindustrian angkara koronavirus.

Apa yang jelas dalam situasi India – perintah berkurung telah menunjukkan punca utama pencemaran. Apabila rakyat duduk rumah, tiada kecelakaan yang menimpa.

Dan penutupan negara sebegini juga berlaku di Itali, sebuah republik yang riuk dikerjakan koronavirus.

Sehingga 23 April 2020, Itali telah mengstabilkan kadar penularan dengan walaubagaimanapun pertambahan kes ribuan setiap hari. Angka positif juga menghampiri 200,000 orang dengan 25,549 kem4tian semasa.

Dan oleh kerana semua sedang duduk rumah, Venice telah menunjukkan sinaran harapan. Disokong dengan ketiadaan pelancong, bandar tersebut siap menerima ikan lumba-lumba lagi yang tidak mengunjung Venice selama 60 tahun.

Oleh kerana tiada aktiviti bot, ikan-ikan pun berani kembali ke perairan ini.

Perkembangan ini menunjukkan bahawa manusia sebenarnya tidak diperlukan pun di Bumi ini. Dengan erti kata lain, alam ini tidak akan lenyap begitu saja jika manusia pvpus.

Kekurangan manusia telah menunjukkan perubahan ketara dalam alam sekitar. Jika tiada langsung, tentu sekali planet ini akan pulih dan menunggu kebangkitan spesis dominan terkemudian.

RUJUKAN:

EFE. (2018, April 25). Noise pollution, a threat to city birds. Retrieved from https://www.efe.com/efe/english/technology/noise-pollution-a-threat-to-city-birds/50000267-3596591

Ming, T. (2020, April 22). Blue skies, less waste: Covid-19 and the MCO’s effects on the environment. The Star Online. Retrieved from https://www.thestar.com.my/lifestyle/living/2020/04/22/earth-day-a-wake-up-call-to-lead-more-environmentally-sustainable-lives